**J e g y z ő k ö n y v**

Készült Budapest Főváros XX. kerület Pesterzsébet Önkormányzat Képviselő-testülete 2020. július 2-án 14 órakor (Budapest, XX., Kossuth Lajos tér 1., I. em. 63-64.) megtartott ***nyílt*** üléséről.

Jelen vannak: Szabados Ákos polgármester, Kovács Eszter alpolgármester, Nemes László alpolgármester, Bánó Miklós, Csaszny Márton, Ettvel Zoltán, Fekete Katalin, Fekete László, Juhák Tamás, Juhász Lajosné, Kellner Katalin, Komoróczy László, Mach Péter, Nagy Lászlóné, Nemesné Németh Judit, Rábel Krisztina, Somodi Klára, Szőnyi Attila.

Tanácskozási joggal jelen vannak: dr. Demjanovich Orsolya jegyző, Kócziánné dr. Pohl Mónika aljegyző, a főépítész, valamint a Polgármesteri Hivatal osztályvezetői, osztályvezető-helyettesei.

Szabados Ákos: Köszönti a megjelenteket, megállapítja, hogy 18 képviselő van jelen az ülésteremben, az ülés határozatképes. Köszönti a megjelent vendégeket. Kéri a következő előterjesztések napirendre vételét:

26. napirend:Javaslat a Bp. XX. kerület, Ady Endre utca sportpálya ingatlanból területrész értékesítésére vonatkozó zártkörű (meghívásos) pályázat kiírására

Előadó: Szabados Ákos polgármester

Tárgyalja: Gazdasági Bizottság,

 Pénzügyi Bizottság,

 Környezetvédelmi és Városfejlesztési Bizottság

27. napirend:Javaslat a Tátra tér közlekedésszabályozási tervének elkészítésére – Önálló képviselői indítvány

Előadó: Szőnyi Attila, Somodi Klára, Mach Péter, Kellner Katalin, Juhák Tamás István képviselők

Tárgyalja: Környezetvédelmi és Városfejlesztési Bizottság

28. napirend:Javaslat tulajdonosi hozzájárulás megadására a Budapest XX. kerület, Rákóczi u. 82-84. szám alatti óvoda ingatlanára gáz mérőszonda telepítéséhez

Előadó: Szabados Ákos polgármester

Tárgyalja: Környezetvédelmi és Városfejlesztési Bizottság

29. napirend:Javaslat a Nemzeti Szabadidős – Egészség Sportpark program keretében megvalósuló futókör megvalósításához szükséges önerő kiegészítésére

Előadó: Szabados Ákos polgármester

Tárgyalja: Pénzügyi Bizottság,

 Sportbizottság

30. napirend:Javaslat diákok nyári foglalkoztatásának támogatására

Előadó: Szabados Ákos polgármester

Tárgyalja: Pénzügyi Bizottság,

 Szociális Bizottság,

 Oktatási, Kulturális, Ifjúsági és Informatikai Bizottság

Tájékoztatásul elmondja, hogy a 21. napirend címe „Javaslat a Gyuszi FCB Kft-vel kötött településrendezési szerződés átruházása tárgyában döntés hozatalára”, a 22. napirendi pont címe pedig az alábbira változott:„Javaslat a Bp. XX. kerület Nagykőrösi út menti, 0195048/7, 0195048/8, 0195048/16 helyrajzi számú területeken Profirent Gépkölcsönző Kft. tervezett beruházásához fővárosi és kerületi településrendezési tervmódosítás és belterületbe vonási eljárás megindításához elvi támogatási döntés meghozatalára”.

A „Javaslat a Nemzeti Szabadidős – Egészség Sportpark program keretében megvalósuló futókör megvalósításához szükséges önerő kiegészítésére”, valamint a

„Javaslat diákok nyári foglalkoztatásának támogatására” című előterjesztéseket javasolja a meghívó szerinti 24. napirend, a „Javaslat Budapest Főváros XX. kerület Pesterzsébet Önkormányzata 2020. évi költségvetési rendeletének módosítására” című előterjesztést megelőzően megtárgyalni.

A 23. napirend pont „Egyéni képviselői indítvány – Tiltakozás a kormány az önkormányzatok működését ellehetetlenítő intézkedései ellen” című előterjesztést a napirendi pontok elfogadásakor külön fogja szavaztatni. Szőnyi Attila képviselő úrtól, mint előterjesztőtől elnézést kér azért, hogy külön szavazást kér a napirend megtárgyalását illetően. Nem a napirend tartalmával kíván vitába bonyolódni, de jól tudja a képviselő-testület, hogy minden politikai - nagypolitikával kapcsolatos - döntés vonatkozásában azon az állásponton van, hogy az önkormányzat ilyen nyilatkozatokat ne fogadjon el, és ne támogasson. Teljesen mindegy, hogy milyen párt teszi azt az önkormányzat asztalára. Ezért kéri, hogy az előterjesztés napirendre vételéről külön szavazzanak.

Fekete Katalin: A meghívó szerinti 17. napirendi pont „Javaslat ingatlanok használatba adására az Alapítvány a Költészet Új Stádiumáért részére” című előterjesztést levételre javasolja. Mind az Oktatási, Kulturális, Ifjúsági és Informatikai Bizottság, mind a Gazdasági Bizottság úgy döntött, hogy a soron következő képviselő-testületi ülésen tárgyalja, mert a bizottságok szeretnék megnézni az ingatlanokat, és csak azután dönteni a sorsukról.

Szabados Ákos: Előterjesztőként befogadja Fekete Katalin képviselő javaslatát. A napirend levételéről nem rendel el szavazást, ezt az előterjesztést egy későbbi időpontban tárgyalják meg.

Csaszny Márton: A 26. napirendi pont „Javaslat a Bp. XX. kerület, Ady Endre utca sportpálya ingatlanból területrész értékesítésére vonatkozó zártkörű (meghívásos) pályázat kiírására” című előterjesztés napirendre vételét nem javasolja, mivel a Gazdasági Bizottság ülését követően olyan információ került a birtokukba, hogy nincs értelme kiírni az Ady E. utcai osztatlan közös tulajdonnal kapcsolatos pályázatot.

Szabados Ákos: Előterjesztőként Csaszny Márton képviselő javaslatát tudomásul veszi, az előterjesztést egy későbbi időpontban ismét a testület elé terjeszti.

Juhász Lajosné: A „Javaslat a Bp. XX. kerület 170187/27, 170187/34 hrsz-ú ingatlanok értékesítésével kapcsolatos önkormányzati álláspont kialakítására” című előterjesztést levételre javasolja, mivel különböző anomáliák merültek fel az ügy kapcsán, a frakció véleménye szerint erről a témáról a bizottságokban még tárgyalni kellene.

Mach Péter: A „Javaslat a Bp. XX. kerület 170187/27, 170187/34 hrsz-ú ingatlanok értékesítésével kapcsolatos önkormányzati álláspont kialakítására” című előterjesztést két bizottság is megtárgyalta. Kéri, hogy az előterjesztés maradjon napirenden, már csak azért is, mert határidős választ kell adni a felszámolóbiztosnak.

Szabados Ákos: A „Javaslat a Bp. XX. kerület 170187/27, 170187/34 hrsz-ú ingatlanok értékesítésével kapcsolatos önkormányzati álláspont kialakítására” című előterjesztés napirendről történő levételéről külön szavazást fog elrendelni.

Tájékoztatja a képviselő-testületet, hogy a meghívó szerinti 17. napirendi pontot „Javaslat ingatlanok használatba adására az Alapítvány a Költészet Új Stádiumáért részére” című előterjesztés levételre került, a 26. napirendi pontot „Javaslat a Bp. XX. kerület, Ady Endre utca sportpálya ingatlanból területrész értékesítésére vonatkozó zártkörű (meghívásos) pályázat kiírására” című előterjesztést a mai napon nem tárgyalja meg a képviselő-testület.

Szavazásra teszi fel a meghívó szerinti 18. napirendi pont, „Javaslat a Bp. XX. kerület 170187/27, 170187/34 hrsz-ú ingatlanok értékesítésével kapcsolatos önkormányzati álláspont kialakítására” című előterjesztés napirenden tartásának elfogadását.

Megállapítja, hogy a jelenlévő 18 képviselő 11 igen 5 nem 2 tartózkodással elfogadja azt.

Szavazásra teszi fel a 23. napirend pont „Egyéni képviselői indítvány – Tiltakozás a kormány az önkormányzatok működését ellehetetlenítő intézkedései ellen” című előterjesztés napirenden tartásának elfogadását.

Megállapítja, hogy a jelenlévő 18 képviselő 13 igen 5 nem 0 tartózkodással elfogadja azt.

Szavazásra teszi fel az egész módosított napirend elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**049/2020. (VII. 02.) Ök. sz. határozat**

a Képviselő-testület

I. a 2020. július 02-ai ülésén az alábbi napirendi pontokat tárgyalja:

Beszámoló a két ülés között eltelt időszak munkájáról

Bizottságok beszámolói, tagcserék, kérdések, bejelentések, interpellációk

1. Javaslat a Bp. XX. kerület 170187/27 és 170187/34 hrsz-ú ingatlanok értékesítésével kapcsolatos önkormányzati álláspont kialakítására
2. Javaslat a Pesterzsébeti Kerekerdő Óvoda intézményvezetői feladatainak ellátására vonatkozó pályázat elbírálására
3. Javaslat a Pesterzsébeti Nyitnikék Óvoda intézményvezetői feladatainak ellátására vonatkozó pályázat elbírálására
4. Javaslat a Pesterzsébeti Baross Német Nemzetiségi Óvoda intézményvezetői feladatainak ellátására
5. Javaslat a személyes gondoskodást nyújtó szociális ellátásokról, azok igénybevételéről, valamint a fizetendő térítési díjakról szóló 12/2008. (III. 31.) Ök. számú rendelet módosítására
6. Javaslat a 2020-2021-es nevelési évben indítható óvodai csoportok létszámának meghatározására
7. Javaslat a Jahn Ferenc Dél-pesti Kórház támogatására
8. Javaslat az Adományvonal számlára érkezett felajánlott pénzösszegek elfogadására
9. Javaslat az Önkormányzat közép- és hosszú távú vagyongazdálkodási tervének felülvizsgálatára
10. Javaslat Főváros Katasztrófavédelmi Igazgatóság részére Budapest XX. kerület, Kossuth Lajos u. 89. I/13. szám alatti, valamint a Bp. XX. Topánka u. 3. IV/42. szám alatti lakásra vonatkozó bérlőkijelölési jog biztosítására
11. Javaslat a Bp. XX. Ónodi u. 14. szám alatti volt általános iskola ingatlanának hasznosítására lefolytatott pályázati eljárás eredményéről szóló döntés meghozatalára, a pályázat ismételt kiírására
12. Javaslat a Bp. XX. Kossuth Lajos u. 59. szám alatti (172387/0/A/12 hrsz) ingatlan további használatba adására a ClubNetCet Internetes Ismeretterjesztő Egyesület részére
13. Javaslat elvi tulajdonosi hozzájárulás megadására a Budapest XX. kerület, Ady Endre u. 150. szám alatti Sporttelepen végzendő beruházások megvalósításához
14. Javaslat elvi tulajdonosi hozzájárulás megadására a Bp. XX. Zodony u. 2. szám alatti Sporttelepen végzendő beruházások megvalósításához
15. Javaslat elvi tulajdonosi hozzájárulás megadására a Pesterzsébeti Jégcsarnokban végzendő felújítások megvalósításához
16. Javaslat az „Önkormányzati feladatellátást szolgáló fejlesztések támogatása” című pályázaton történő részvételre
17. Beszámoló a kerület környezetvédelmi helyzetéről (2020. első félév)
18. Javaslat a Gyuszi FCB Kft-vel kötött településrendezési szerződés átruházása tárgyában döntés hozatalára
19. Javaslat a Bp. XX. kerület Nagykőrösi út menti, 0195048/7. 0195048/8, 0195048/16 helyrajzi számú területeken a Profirent Gépkölcsönző Kft. tervezett beruházásához fővárosi és kerületi településrendezési tervmódosítás és belterületbe vonási eljárás megindításához elvi támogatási döntés meghozatalára
20. Egyéni képviselői indítvány - Tiltakozás a kormány az önkormányzatok működését ellehetetlenítő intézkedései ellen
21. Javaslat a Nemzeti Szabadidős – Egészség Sportpark program keretében megvalósuló futókör megvalósításához szükséges önerő kiegészítésére
22. Javaslat diákok nyári foglalkoztatásának támogatására
23. Javaslat Budapest Főváros XX. kerület Pesterzsébet Önkormányzata 2020. évi költségvetési rendeletének módosítására
24. Javaslat a Tátra tér közlekedésszabályozási tervének elkészítésére – Önálló képviselői indítvány
25. Javaslat tulajdonosi hozzájárulás megadására a Budapest XX. kerület, Rákóczi u. 82-84. szám alatti óvoda ingatlanára gáz mérőszonda telepítéséhez
26. Javaslat „Pesterzsébet Díszpolgára 2020.” és „Pesterzsébet Mecénása 2020.” kitüntető címek adományozására – Zárt ülés!

II. a 2020. július 02-ai ülésén az alábbi napirendi pontot nem tárgyalja:

* Javaslat ingatlanok használatba adására az Alapítvány a Költészet Új Stádiumáért részére
* Fellebbezések
* Javaslat a Bp. XX. kerület, Ady Endre utca sportpálya ingatlanból területrész értékesítésére vonatkozó zártkörű (meghívásos) pályázat kiírására

Felelős: Szabados Ákos polgármester

Határidő: azonnal

Szabados Ákos: Köszönti dr. Hiller István országgyűlési képviselőt, megadja a szót számára.

dr. Hiller István: Köszönti a képviselő-testületet. A legritkább esetben kér szót a képviselő-testület ülésén azért, mert nem kívánja összekeverni az önkormányzati és az országgyűlési képviselői feladatokat. Most rendkívüli alkalomról van szó. Őszintén reméli, hogy egy olyan időszak után vannak, amelynek a rendkívüliségét lezártnak tekinthetik. Azért kért szót, mert a képviselőknek, illetve rajtuk keresztül Pesterzsébet lakosságának szeretné megköszönni a fegyelmezettséget, a kitartást és azt a fajta elkötelezettséget maguk, egymás, a családjuk és a teljes pesterzsébeti közösség iránt, amit tanúsítottak. Külön megköszöni a képviselő hölgyeknek és uraknak, hogy egyénenként és közösen is kivették részüket a védekezésből. Úgy gondolja, hogy tisztességgel álltak helyt, méltán képviselték, képviselik Pesterzsébet lakosságát. Ilyen időszakot sem Ő, sem a képviselő-testület tagjai még nem éltek meg. Minden kétséget kizárólag csak háborús körülményekhez hasonlítható az elmúlt időszak, amikor is rendkívüli intézkedésekre és hozzáállásra volt szükség. Azt látta, hogy - bár kellett az elején néhány óra, néhány nap - mindenki megértette, felfogta, hogy nem csak önmagára vigyáz, hanem másokra is vigyázni kell. Pesterzsébet jól állta, ezt az elképesztő kihívást tisztességgel teljesítette. Vannak, akik az első, vannak, akik a sokadik önkormányzati ciklusukat töltik, de egyetlen képviselő – ideértve a parlamenti képviselőket is – sincs, aki ilyen körülmények között dolgozott volna valaha. Ezért azt a munkamorált, amelyet tanúsítottak… ismeri a részleteket, hogy a képviselő-testület hogyan tartotta a kapcsolatot a polgármesterrel, a polgármester hogyan irányította a kerületet a rendkívüli helyzetben. Ezért külön szeretné kifejezni a képviselőknek egyenként, illetve a testület egészének a tiszteletét, és a jókívánságait. Az önkormányzati képviselők az Országgyűlés ezen időszak alatti működéséről a nyilvánosság fórumain értesülhettek, de ha bármilyen kérdésük van, vagy van valami, amelyről nem tudtak, szívesen áll a rendelkezésükre. Még egyszer megköszöni a képviselő-testületnek, illetve Pesterzsébet egészének a fegyelmezettséget és a kitartást!

Szabados Ákos: A „Beszámoló a két ülés között eltelt időszak munkájáról” című előterjesztés megtárgyalása idejére az ülés vezetését átadja Kovács Eszter alpolgármester részére.

Kovács Eszter: Az ülés vezetését átveszi, megadja a szót Szabados Ákos polgármester részére.

***1. napirendi pont:*** Beszámoló a két ülés között eltelt időszak munkájáról

Előadó: Szabados Ákos polgármester

**Tisztelt Képviselő-testület!**

A mögöttünk hagyott hetekben nagyon sok trauma ért bennünket. Barátainktól és ismerőseinktől vettünk végső búcsút. Ott voltunk együtt kiváló fiatal sportolónk, birkózónk, a magyar sport nagy reménysége, Tóth Bendegúz temetésén, mint ahogy fájó szívvel köszöntünk el családja és barátai körében Rostagni Attila volt képviselőtársunktól. Nincs vége a felsorolásnak, hiszen elhunyt Karakas János volt képviselőtársunk, Pesterzsébet Önkormányzatának volt országgyűlési képviselője, a kerület díszpolgára. Temetése holnap délelőtt lesz, délután pedig szintén búcsút veszünk Pesterzsébet ikonikus figurájától, akit mindenki csak úgy hívott „Matyi a pincér”. Kiváló, szorgalmas ember volt, közösségépítő, és a CSILI egyik meghatározó arca. Remélem, hogy jobb idők jönnek, hiszen ahogyan Dr. Hiller István is elmondta, olyan helyzetbe kerültünk mi valamennyien, amely komoly feladatokat, együttműködést igényelt mindenkitől. Én magam úgy ítéltem meg, hogy az ilyen nehéz helyzetek jobbá teszik a világot, jobbá tesznek bennünket. Nemcsak megerősítenek, hanem talán nagyobb figyelemmel fordulunk egymás felé, talán őszintébben fogunk egymáshoz szólni. Talán kevésbé látjuk azokat a korlátokat, amelyet például a politika épít adott esetben közénk. Meglátjuk ezeken a falakon túl azt az embert, amilyenek mi magunk is vagyunk. Esendőek, adott esetben védtelenek, félelmekkel teli. Bár igazam lenne. A karanténból való kiszabadulás remélhetőleg sokak számára ebbe az irányba történő elmozdulást jelentett, de vannak ezzel ellentétes tapasztalataim is. Remélem, hogy ezek inkább csak véletlenek, és mindenki jó irányba halad együtt, közösen. Ehhez kívánok a továbbiakban valamennyiüknek jó egészséget, közös sikert Pesterzsébet önkormányzásában és nem utolsó sorban minden jót valamennyi magyarnak, hogy helyt tudjunk állni az előttünk álló időszakban is! Azt kérem, hogy a felsorolt személyek emlékére egyperces néma felállással tisztelegjenek!

*/Egyperces néma megemlékezés az elhunytak tiszteletére./*

Kellemes feladatomnak kell eleget tennem. Varga Kornélia intézményvezető asszony a Nyitnikék Óvoda vezetője 1981. óta. Azóta végez kiemelkedő pedagógiai és gyógypedagógiai munkát a kerületben. Négy évtizedes lelkiismeretes munkáját köszönjük most meg. Nyugdíjba vonulása alkalmából jó egészséget, és boldog nyugdíjas éveket kívánok számára. Természetesen számítunk rá, és várjuk vissza az önkormányzati rendezvényekre, a szakma pedig várja a tanácsait az elkövetkezendő időben is.

*/Taps, Szabados Ákos átadja Varga Kornélia részére a virágot./*

*/Varga Kornélia intézményvezető a képviselő-testület számára további jó munkát kíván./*

**Tisztelt Képviselő-testület!**

A koronavírus miatt kialakult veszélyhelyzetre tekintettel 2020. március 18-tól nem tartottuk meg sem az önkormányzati, sem a hivatali rendezvényeket. Kivételt képeztek az alábbi rendezvények, melyeket rendkívüli szűk körben, valamennyi védekezési előírást betartva szerveztünk meg:

Május 31-én

a Hősök Napja alkalmából virágot helyeztünk el az Emlékezés terén lévő II. világháborús emlékműnél.

Június 4-én

a Nemzeti Összetartozás Napján, a Trianoni békeszerződés 100. évfordulója alkalmából online eseményekkel, valamint a Kosutiban és a Kopjafás emlékparkban elhelyezett kivetítőkkel és néma koszorúzással emlékeztünk a száz évvel ezelőtt történt tragédiára.

A kerületi hagyományoknak megfelelően Pedagógusnap alkalmából idén is elismerésekkel és jutalmakkal ismertük el az oktatási és a kulturális ágazatban kiválóan teljesítő egykori és jelenlegi munkatársakat. A járvány miatt az ünnepélyes kereteket idén sajnos nem tudtuk megteremteni, de az elismeréseket eljuttattuk a kitüntetetteknek.

Semmelweis nap alkalmából elismerésekkel és kitüntetésekkel ismertük el a kerületi orvosok, ápolók, asszisztensek és az egészségügyi alapellátásban dolgozók munkáját. Sajnos a járvány itt is megakadályozta az ünnepélyes átadást, így az érintettek az elismeréseket egy későbbi időpontban vehetik majd át.

A képviselő-testület nevében szeretném megköszönni elsősorban a szociális és egészségügyi ágazatban dolgozó kollegák munkáját. Szeretném kihangsúlyozni, hogy a Polgármesteri Hivatalon belül is voltak jó néhányan, akik a veszélyhelyzet idején minden nap bejártak, és végezték a feladatukat. Ők voltak azok, akikre itt a hivatalban volt szükség. Elsősorban a Szervezési Osztály kollegáira gondolok. Köszönöm Kovács András Szervezési osztályvezetőnek, illetve Reiter Zoltánnak és Németh Péternek a munkáját, akik az eszközbeszerzések és egyéb szállítások szervezése kapcsán tényleg sokat dolgoztak. Külön kiemelném dr. Demjanovich Orsolya jegyző asszonyt, aki nagyon komoly munka, és teherbírásról tett tanúbizonyságot. A home office-ban dolgozó kollegák nevében azt tudja mondani, hogy… ugyan én részben, de inkább ritkán voltam a hivatalban, viszont én is a számítógépet és a telefont használva végeztem a feladatomat, amely sokkal fárasztóbb volt, mint bejárni dolgozni nap, mint nap. Amennyire én láttam, hasonlóképpen voltak az egyéb osztályok dolgozói is. Még egyszer köszönöm nekik, és megragadom az alkalmat, hogy külön köszöntsem dr. Makádi Katalin rendőrkapitány asszonyt és megköszönjem az Ő és kollegái munkáját is. Nem kis erőfeszítést tettek Ők is annak érdekében, hogy - különösen az első hetek során - a nyugalmat, a rendet biztosítsák a kerületben. Megerősítettük ebben az időszakban - ezt a képviselő-testület tagjai tudják, hiszen részletesen beszámoltunk döntéseinkről - a Rendvédelmi osztályt. Puskás Péter Pál Rendvédelmi osztályvezető úrnak is köszönöm a munkáját. Létszámban próbálnak bővülni, ezzel a testület is egyetértett. Plusz gépkocsival és kiegészítő szerződéssel próbálták erősíteni a rendet, és az együttműködést a kerületben. A Dél-pesti Kórházzal is napi kapcsolatban voltak, a kórház hírlevélben tájékoztatta nemcsak a kerület lakosait, hanem valamennyi, az ellátási területhez tartozó település lakosait is. A kórház tevékenysége, a védekezésben való részvétele elfogadható és megfelelő volt. Ezt a munkát igyekeznek elismerni úgy, hogy a Semmelweis napra kért jutalom, az ott dolgozók részére fordított jutalmazás egy részét Pesterzsébet Önkormányzata más önkormányzatok mellett támogatja. Pesterzsébet Önkormányzat területén a kiemelkedő pluszteljesítményt nyújtók munkáját igyekszünk elismerni. A háziorvosoknak is köszönöm munkájukat. A helyettesítést végző háziorvosoknak köszönettel tartoznak, hiszen nagyon sok háziorvos 65 év feletti. Azok számára, akik a 65 év feletti kollegák körzeteit is vitték szintén próbáltak plusz juttatást biztosítani. Ennek a kifizetésére a jövő héten kerül sor a lehetőségekhez mérten.

**Pénzügyi-számviteli jellegű információk**

Számlák egyenlege 2020. június 29-én:

Költségvetési számla egyenlege: 1.142.960E Ft,

A bérlakás értékesítési számla egyenlege: 430.350Ee Ft,

Egyéb helyiség, telek értékesítési számla egyenlege: 479.703EE Ft.

A számlák lekötései: A számlákon lekötés nincs.

Munkabér hitelünk nincs.

Folyószámlahitelünk nincs.

A magam részéről nem is tervezek ilyet, habár a testület tudja, hogy ezzel kapcsolatosan egy szerződést aláírtunk. Nagyon bízom abban, hogy az iparűzési adó mértékének csökkenése az ősszel nem lesz olyan, ami miatt meg kellene a véleményemet változtatni. Annyit szeretnék elmondani, hogy a 2019. év úgymond „elmaradását” a Pénzügyi Osztály ledolgozta. A beszámoló feladásra került, és remélhetőleg ennek alapján az államkincstáron keresztül a minisztérium engedélyezni fogja az állami támogatás leküldését. Azt el kell mondani, hogy 2020. július 16-ra rendkívüli képviselő-testületi ülést hívok össze, ahol a 2019. évi zárszámadást is tárgyalni fogja a testület. A zárszámadás is elkészül addig, azonban tájékoztatásképpen elmondom, hogy újabb problémák merültek fel, amelyek hátráltatják a 2020. évi még meg nem kezdett könyvelést. Komoly erőfeszítéseket kell tenni annak érdekében, függetlenül attól, hogy úgy tűnik, hogy a software fejlesztőnél pattog a labda. Azért van erre szükség, hogy ne kerüljünk abba a helyzetbe, amiben az idén voltunk. Ennek érdekében kérem dr. Demjanovich Orsolya jegyző asszonyt és Lehoczki Péterné Pénzügyi és Számviteli osztályvezetőt, hogy soron kívüli intézkedéseket vezessenek be, soron kívüli megkereséseket tegyenek. Kérte a számítástechnikáért felelős alpolgármestert, hogy a pénzügyi osztályvezetővel együttműködve a software fejlesztő céggel vegyék fel a kapcsolatot, hogy ne csak pénzügyi és számítástechnikai vonalon nézzük meg, hogy Ők hogy látják a velünk való együttműködést.

**Közbeszerzéssel kapcsolatos információk**

* Az „**Út-és járdakarbantartás 2020.”** tárgyú közbeszerzési eljárás **1.
 részében**: „Útkarbantartás” a szerződés aláírásra került a Gold Blond Kft. nyertes ajánlattevővel.
* Az „**Út-és járdakarbantartás 2020.”** tárgyú közbeszerzési eljárás **2.
 részében**: „Járdakarbantartás” a szerződés aláírásra került a Gold Blond Kft. nyertes ajánlattevővel.
* A „**Kerületi közétkeztetés**” tárgyú közbeszerzési eljárás előkészítése
 folyamatban van. Azt kérte, hogy minden részletről valamennyi képviselő kapjon írásban tájékoztatást azért, hogy teljes átláthatóság mellett történjék ez az eljárás. Látható, hogy mind Kispesten, mint a VIII. kerületben a
 közbeszerzések tanácsa kifogásokat emelt és komoly pénzbírságot szabott ki. Nem kívánnám, hogy Pesterzsébettel ez előfordulhasson.

**\*\*\***

**Tájékoztatom a Tisztelt Képviselő-testületet, hogy:**

**1./** A koronavírussal kapcsolatosan elvégzett legfontosabb feladatokról és a járvánnyal kapcsolatos lényeges eseményekről május végéig minden hétvégén e-mailen megküldött írásos összefoglalókban tájékoztattam a Tisztelt Képviselő-testület valamennyi tagját.

Június hónapban a koronavírussal kapcsolatos teendőinket és eseményeket a fokozatos nyitással kapcsolatos központi iránymutatások határozták meg. A közterületekre és az intézmények működtetésére vonatkozó szükséges lépéseket ezek mentén tettük meg. A központi iránymutatások jellemzően kormányrendeletek formájában határozták meg a járványügyi teendőket. Ezen kívül az egyes speciális, mint például az egészségügyi és szociális ágazatra országos tisztifőorvosi, minisztériumi állásfoglalásokat kaptunk és ezeket hajtottuk végre.

Elmondhatom, hogy az intézkedéseket a járvány megjelenése óta a mai napig is gyors reagálással és szakszerűen hajtottuk végre. Minden esetben és minden területen arra törekedtünk, hogy a pesterzsébeti lakosság ügyeinek intézése és az ellátórendszerek fennakadás nélkül működjenek. Ezek a törekvések sikerrel jártak, ami a kerületben dolgozók felkészültségének és kimagasló erőfeszítéseinek köszönhető.

Köszönet illeti a Képviselő-testület tagjait is, hiszen Önök is hozzájárultak az elmúlt időszak zökkenőmentes átvészeléséhez. A különleges jogrendi helyzet ellenére az élet nem állt meg, rengeteg volt a teendő, döntéseket kellett hozni, nem csak a koronavírussal kapcsolatosan. Úgy gondolom, a kerület vezetése bebizonyította, hogy egy ilyen nehéz, mindenki számára ismeretlen helyzetben is közös erővel és összefogva tudtunk dolgozni Pesterzsébetért, a pesterzsébeti emberekért.

A veszélyhelyzet a döntéshozatal módját átformálta, hiszen a jogszabályi előírások szerint bizottsági és testületi üléseket sem lehetett tartani, a döntéseket jogi értelemben polgármesteri hatáskörbe utalta a különleges jogrend. A magam részéről – az egyszemélyes döntéshozásra való felhatalmazás ellenére – ebben az időszakban is fontosnak tartottam képviselőtársaim véleményét, álláspontját megismerni. Éppen ezért a márciusi, áprilisi és májusi ülések elmaradása ellenére minden esetben kikértem a frakcióvezetők és a bizottsági elnökök véleményét a döntéshozatal előtt.

Rendkívüli jutalmazással honoráltuk a dolgozók azon részét, akik kifejezetten helytálltak. A költségvetés lehetőségei szerint mértéktartással próbáltuk ezt a teljesítményt jutalmazni, illetve megköszönni. A köszönetek sorát azzal zárom, hogy a Kormányhivatal felé is tolmácsoljam a köszönetünket, hiszen az együttműködésük ebben az időszakban szükséges volt. A megfelelő információátadás a részükről megtörtént.

Az ilyen módon egyeztetett döntések számszerűen az alábbiak szerint alakultak:

Megalkotott **rendeletek** (rendeletmódosítások) száma: **13**

Meghozott **határozatok** száma: **126**

Ebből:

* Képviselő-testületi hatáskörben **64**
* Gazdasági Bizottsági hatáskörben **23**
* Szociális Bizottsági hatáskörben **28**
* Pénzügyi Bizottsági hatáskörben **2**
* Oktatási, Informatikai és Ifjúsági Bizottsági hatáskörben **2**
* Sportbizottsági hatáskörben **1**
* Környezetvédelmi és Városfejlesztési Bizottsági hatáskörben **5**
* Egészségügyi Bizottsági hatáskörben **1**

A szintén egyeztetésen alapuló **díjhalasztási döntés** értelmében **egyedi kérelemre** az alábbi számban történt díjfizetési felfüggesztés:

* **Lakásbérleti** jogviszonyban **9**
* **Helyiségbérleti** jogviszonyban **16**
* **Közterülethasználati** jogviszonyban **6**

**2./** Az előző Képviselő-testületi ülés óta külföldi állampolgár ingatlanszerzéséhez 2 esetben került sor hozzájárulás kiadására.

**3./** 2020. június 7. napján a TANEXT Akadémia Szakképző Iskola jelezte bérleti szándékát a Bp. XX. Tátra tér 1. szám alatti volt Tátra téri Iskola épületének kedvezményes bérleti díj fejében történő bérbevétele iránt. Az előzetes egyeztetések alapján az ügyben előterjesztés nem készült. Az eltelt időszakban megnézték az Ónodi Iskola épületét is. Ez is érdekes lehet adott esetben számukra. Úgy tűnik – igaz hivatalos megkeresés ezzel kapcsolatosan nem volt – hogy akár minisztériumi helytállással rendelkezve lehet, hogy arra jelentenek be igényt. Ez még csak szóbeli információ, egyéb megerősítés erre vonatkozóan nem történt.

**4./** 2020. július 16-án (csütörtök) 14.00 órakor **rendkívüli testületi ülés lesz** a zárszámadás miatt.

2020. június 26-án, életének 71. évében elhunyt Karakas János.

Négy évtizeden átívelő sikeres politikai életút, őszinte megbecsültség és kiemelkedő társadalmi szerepvállalás jellemezte hivatását.

Alapító tagja volt a Magyar Szocialista Pártnak, 1990-től 1994-ig a Pesterzsébeti Önkormányzat képviselője volt, majd 1994 és 2006 között országgyűlési képviselőként vett részt az országos politikában.

Pesterzsébet díszpolgára és a helyi közélet elismert szereplője volt, amit a kerületi kulturális és gazdasági fejlesztések terén végzett áldozatos munkájával érdemelt ki. Karakas Jánost Pesterzsébet Önkormányzata saját halottjának tekinti.

**Tisztelt Képviselő-testület!**

A Képviselő-testület 021/2020. (II.13.) Ök. sz. határozatával jóváhagyta a 2020.évi szabadságom ütemezését az alábbiak szerint:

április 6-tól -     április 9-ig 4 nap

július   6-tól -     augusztus 18-ig              32 nap

december 21-től -     december 31-ig                7 nap

Miután a veszélyhelyzet miatt az áprilisi szabadságomat nem tudtam igénybe venni, ezért kérem, hogy a szabadságom átütemezését szíveskedjenek jóváhagyni az alábbiak szerint:

július 6-tól -       augusztus 18-ig            32 nap

október 26-tól -       október 29-ig 4 nap

december 21-től -       december 31-ig 7 nap

**Határozati javaslat**

Pesterzsébet Önkormányzatának Képviselő-testülete:

I.  A 021/2020. (II.13.) Ök. sz. határozatát hatályon kívül helyezi.

II. Szabados Ákos polgármester 2020. évi szabadságát az alábbiak szerint jóváhagyja:

július 6-tól -       augusztus 18-ig            32 nap

október 26-tól -       október 29-ig 4 nap

december 21-től -       december 31-ig 7 nap

Felelős:   Szabados Ákos polgármester

Határidő: adott

Komoróczy László: Kedden volt a Környezetvédelmi és Városfejlesztési Bizottság ülése. Ezen az ülésen nem vett részt személy szerint, csak frakció társaitól értesült arról, hogy hirtelen kellett a bizottságnak egy későn benyújtott javaslatról döntést hoznia a gesztenyefasor ügyében, annak védelméről. Sok minden elhangzott az ülésen, a bizottság elfogadta a benyújtott javaslatot. Azok, akikkel személy szerint beszélt, utólag elbizonytalanodtak, hogy nem kapkodták-e el a döntést? Ezért szeretnék újra végiggondolni ezzel kapcsolatosan az ügyet, mert úgy érzik, hogy a határozat nem lesz végrehajtható, illetve önkormányzati érdekeket is sérthet. Ezért különös tekintettel a favédelmi vizsgálati anyagban foglaltakra, amely némelykor ellentétesnek minősül azzal, amit Ők gondoltak a szavazás során. Úgy gondolják, hogy ezt még egyszer át kellene tanulmányozni. Szükséges volna, hogy a képviselő-testület újra tárgyalja meg ezt a döntést. dr. Demjanovich Orsolya jegyzőtől szeretné megtudni, hogy van-e erre jogi lehetőség, mi ennek a menete?

dr. Demjanovich Orsolya: Van erre lehetőség. Az önkormányzati törvény szerint a polgármester úrnak lehetősége van felfüggeszteni a határozat végrehajtását. Ez nem azt jelenti, hogy megszünteti a határozatot, hanem pusztán a határozat végrehajtását felfüggeszti azzal, hogy – erre az önkormányzati törvény kötelez ilyen esetben – a következő képviselő-testületi ülésre az ügyet vissza kell hozni döntésre. A polgármesteri felfüggesztésről külön döntéshozatal nem szükséges, a testület erről nem dönt, ez polgármesteri hatáskör. Amikor a következő képviselő-testület ülés lesz, feltehetően a 2020. július 16-án, akkor fog érdemben dönteni a képviselő-testület erről az ügyről.

Komoróczy László: Készül erről előterjesztés?

dr. Demjanovich Orsolya: Igen, ami valószínűleg tartalmilag ugyanaz lesz, mint egyébként, amit a Környezetvédelmi és Városfejlesztési Bizottság megtárgyalt.

Mach Péter: Két megjegyzése volna. Az egyik, hogy a Környezetvédelmi és Városfejlesztési Bizottság ajánlásokat fogalmazott meg a polgármester úrnak. Személy szerint nagyon örül annak, ha a képviselő-testület még egyszer szeretné ezt átnézni. A felfüggesztés azt jelenti, hogy a fakivágási engedélyt nem kapja meg a következő két hétben a cég? Jegyző asszony nem adja meg?

dr. Demjanovich Orsolya: Nem született döntés róla.

Mach Péter: Nem is lesz döntés erre vonatkozóan?

dr. Demjanovich Orsolya: Nem.

Szabados Ákos: Amennyiben jól érti, akkor álljon ebbe a dologba bele, és ez ellen nincs a bizottság elnökének ilyen értelemben sem kifogása?

Mach Péter: Csak ajánlást fogalmaztak meg, nagyon köszöni, ha a testület is napirendre veszi ezt a témát. Egyetlen kérése van, hogy addig ne menjen ki fakivágási engedély!

Kovács Eszter: Szabados Ákos polgármester a határozat felfüggesztését megerősítette.

dr. Demjanovich Orsolya: Előkészítik írásban az anyagot.

*/Nemesné Németh Judit 1510-kor elhagyja az üléstermet./*

Kovács Eszter: Megállapítja, hogy a napirendi pont kapcsán több kérdés, hozzászólás nem hangzik el, a vitát lezárja.

Szavazásra teszi fel a polgármesteri beszámolóban szereplő, Szabados Ákos polgármester 2020. évi szabadságára vonatkozó határozati javaslat elfogadását.

Megállapítja, hogy a jelenlévő 17 képviselő 16 igen 0 nem 0 tartózkodással elfogadja azt.

*/Szabados Ákos polgármester személyes érintettség okán nem szavaz./*

*/Nemesné Németh Judit nem tartózkodik az ülésteremben./*

**050/2020. (VII. 02.) Ök. sz. határozat**

a Képviselő-testület

I.  A 021/2020. (II.13.) Ök. sz. határozatát hatályon kívül helyezi.

II. Szabados Ákos polgármester 2020. évi szabadságát az alábbiak szerint jóváhagyja:

július 6-tól -       augusztus 18-ig            32 nap

október 26-tól -       október 29-ig 4 nap

december 21-től -       december 31-ig 7 nap

Felelős:   Szabados Ákos polgármester

Határidő: adott

Kovács Eszter: Szavazásra teszi fel a „Beszámoló a két ülés között eltelt időszak munkájáról” című előterjesztés elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Nemesné Németh Judit nem tartózkodik az ülésteremben./*

**051/2020. (VII. 02.) Ök. sz. határozat**

a Képviselő-testület

elfogadja a „Beszámoló a két ülés között eltelt időszak munkájáról” című előterjesztést.

*/Nemesné Németh Judit 1511-kor visszatér az ülésterembe./*

Kovács Eszter: Az ülés vezetését átadja Szabados Ákos polgármester úrnak.

Szabados Ákos: Az ülés vezetését átveszi.

***2. napirendi pont:*** Bizottságok beszámolói, tagcserék, kérdések, bejelentések, interpellációk

 Előadó: Bizottsági elnökök, tanácsnokok, képviselők

Szabados Ákos: Megnyitja a napirendi pontot.

Somodi Klára: Annak idején a 2020. évi költségvetés elfogadását követően felmerült az a téma, hogy a rendelőintézetek felmérése megtörtént. Százhúsz napot vártak arra, hogy ezt a felmérést megkapják. A második levele után sikerült megkapnia a kimutatást, amit nem tud felmérésnek felfogni. Szeretné, ha összegek is szerepelnének abban az excell-táblázatban, ami a felmérést tartalmazza, ne csak egy felsorolást kapjon. Kéri, hogy ez teljes körű legyen. A Virág Benedek utcai rendelőben több képviselő is járt, személy szerint több hiányosságot is talált ott. Például látott olyan világítási problémát, amely nem szerepel a táblázatban. Kéri, hogy lehetőség szerint egy olyan táblázatot kapjon a testület, amely összegszerűen is tartalmazza, hogy milyen felújításokat kell a rendelőkben elvégezni.

Szabados Ákos: Kernné dr. Kulcsár Dóra Vagyongazdálkodási osztályvezetőt kéri, hogy a műszaki állapotfelmérést költségbecsléssel készítsék el. Nem árazottat kér feladatonként, mert az elég nagy munka lenne, de mivel nem fogják tudni egyszerre kezelni ezeket a problémákat, ezért rangsorolni kell. Javasolja, hogy egy fontossági sorrendet állítsanak fel a rendelők között. Azon belül legyen egy becsült költségvetés azért, hogy láthatóvá váljon, hogy körülbelül mekkora összeg kellene ahhoz, hogy az ottani gondok elháríthatóak legyenek. A becsült értéket figyelembe véve, ha szükséges, akkor a képviselő-testület állít majd fel egy rangsort. Azt gondolja, hogy a műszakis kolléga által összeállított rangsor biztos, hogy szakmai, a legszükségesebbtől induljanak el.

Mach Péter: A Lila ovi „nyuszi csoport” szobája körülbelül három hete a nagy viharban beázott. A szülők azzal a kérdéssel fordultak hozzá, hogy mikor oldódik meg ez a probléma? Mikor lesz teljes értékűen használható a csoport szobája?

A Környezetvédelmi és Városfejlesztési Bizottság idén is kiírta a „Fogadd örökbe a játszóteret, kutyafuttatót” pályázatot azzal a kiegészítéssel, hogy a parkokkal is kibővítette azt. Az elmúlt időszakban nagyon sok szülővel, és kutyás közösséggel beszélgetett. A járványveszély csökkenésével, feloldásával jóval több energiát szeretne beleölni mindenki abba, hogy a saját környezetét szépítse. A családi házak esetében látszik is, hogy az elmúlt hónapokban kertészkedéssel töltötték az időt. Ezt a lehetőséget jó volna a kutyás és szülői közösségeknek is biztosítani. Pályázni 2020. augusztus 31-ig lehet, kicsit más módszerrel, mint eddig.

Kernné dr. Kulcsár Dóra: Az extrém időjárás következtében nagyon sok intézmény beázott, nemcsak ez az egy óvoda. Több gyermek-, és felnőttellátó intézménnyel is ez történt. A vállalkozó sorban felméri az intézményeket. A tető, az összefolyó, és sok más problémára visszavezethető okból történtek ezek a beázások. Folyamatban van a javítás, végére fognak járni. Nem tud pontos időpontot mondani, hogy mikor fognak végezni a javításokkal.

Szabados Ákos: Úgy gondolja, hogy legkésőbb 2020. szeptember 1-ig elkészülnek a javítások. A beázások zömében a lapos tetős épületek esetében fordultak elő. Ennek általában az az oka, hogy még a felújított lapos tetős épületeknél sincs megfelelő módon karbantartva az összefolyó, mert nincs olyan gondnok, aki a tetőre felmehet. A tetőn az összefolyók eltömődtek a falevelekkel, hordalékkal. Személyesen nagyon sokszor járt az iskolák esetében a lapostetőn, így például az Ady E. utcai Általános Iskola, vagy akár a CSILI esetében is. Egyszerűen szeméttel eltömődnek az összefolyók. Amennyiben az intézményvezetők gondoskodnak arról, hogy a csatornákat, az összefolyókat kitakarítsák, akkor a csapadékvíz viszonylag simán lefolyik a tetőről. Erre nagyobb gondot kellene fordítani. Természetesen ez nem vonatkozik arra az esetre, ahol más műszaki probléma merül fel.

Komoróczy László: A bizottsági üléseken tárgyalták a Környezetvédelmi Közalapítvány tavalyi beszámolóját. Az alapítvány vezetőségében egy tag elhunyt az elmúlt időszakban, illetve vannak olyan tagok, akik már hosszú ideje tagjai az alapítvány kuratóriumának, felügyelő bizottságának és szeretnének lemondani. Kéri a frakciókat, hogy beszéljenek a küldötteikkel, akik ennek az alapítvány kuratóriumának, illetve felügyelő bizottságának tagjai, tisztázzák, hogy kell-e új személyt delegálni? Felhívja a figyelmet arra, hogy a kuratóriumi, illetve a felügyelő bizottsági tagságról csak önként mondhatnak le, visszahívni nem lehet senkit, mert azt a bíróság nem vezeti át. Tisztázzák a tagjaikkal a dolgot, hogy a következő néhány évben ebből ne legyen gond, és készüljenek úgy, hogy a szeptemberi ülésen ez napirendi pont legyen, így a Jogi Osztály egyszerre tudja a bíróságon átvezettetni a változásokat.

Nagy Lászlóné: A Kulcsár utcai lakótelep egyik közös képviselője azzal a kéréssel kereste meg, hogy a Rimaszombat utca 14.-18. szám alatt a zöld hulladék elszállítását meg kellene oldani, valamint a zöldterület karbantartásáról is gondoskodni kellene. A fűnyírást és a sövényvágást is folytatni kellene, mert bokáig ér a fű a lakótelepen.

A kutyások számára utcai hulladékgyűjtők elhelyezését is kérik, illetve olyan táblák kihelyezését, amely felhívja a figyelmet arra, hogy ne szemeteljenek, ne dobáljanak el cigarettacsikkeket.

Az Alvinc utca 1. - 3. szám alatti ház előtti járdafelújítással kapcsolatosan nyújtotta be az igényét, mivel itt idősek laknak, a járdán nem lehet közlekedni, balesetveszélyes.

Juhász Lajosné: A Lázár utca – Nagysándor J. utca sarkán található egy pékség, illetve egy bolt. Ennek kapcsán a parkolással gondok adódtak, mivel akik kocsival érkeznek oda vásárolni, azok már beállnak a buszmegállóba is. Erre a problémára megoldást kell találni, hiszen emiatt egyre több az atrocitás az említett helyen.

A Tátra téri szelektív szigetnél több kamera kihelyezését kéri, mert a környéken már csak ez az egy szelektív hulladékgyűjtő van, és ide mindenféle szemetet hordanak. Puskás Péter Pál rendvédelmi osztályvezető tájékoztatása szerint az FKFV gyakran üríti a szigeten található hulladékgyűjtőket. Ez sajnos mégsem elegendő.

A Zamárdi és a Téglagyár utca sarkán szivárog a víz az aszfalt alól. Tudomása szerint a vízművek már felbontotta a burkolatot, de nem találták meg a hiba forrását. Tovább kellene menni, kideríteni, hogy miért szivárog ott a víz?

Élve azzal a lehetőséggel, hogy képviselőként javaslatot tehet a kitüntető címekre, szeretne a FIDESZ frakció nevében a díszpolgári címre javaslatot tenni. A frakció elkészítette írásban javaslatát. Sokszorosítható-e ez a javaslat azért, hogy megismerje azt a képviselő-testület?

Szabados Ákos: Javasolja, hogy a témát érintő napirendi pontnál térjenek erre vissza.

Szőnyi Attila: A Tátra tér B/3 épület mellet található szelektív sziget kapcsán a Dobos utcából, valamint a Jókai M. utcából is kapott lakossági jelzéseket az ottani állapotokról. Valóban elég távolról is hordják oda a szemetet. Nem arról van szó, hogy szelektív szemetet tesznek le és az valamilyen oknál fogva nem fér be a hulladékgyűjtőbe, hanem egyszerűen mindenféle háztartási hulladékot helyeznek ki a közterületre. Erről a területről megszaporodtak az olyan bejelentések, amelyek a közbiztonság állapotát kifogásolják. Kéri, hogy ezen a területen sűrűbben tartsanak ellenőrzést a közterület-felügyelők. A Tátra tér B/3 épületnek a Dobos utca felőli oldalán található három jegenyefa, amely az utca felé dől. A lakók aggódnak a fák miatt, hogy azok mennyire egészségesek, mennyi ideig fognak ott állni? Ugyanakkor szeretik, hogy zöld a terület. Nem feltétlenül a fák kivágását szeretnék, hanem az volna a kérdés, hogy mennyire biztonságosak, illetve amennyiben ki kell vágni a jegenyefákat, akkor pótolják-e azokat?

Mach Péter: A Környezetvédelmi és Városfejlesztési Bizottság tárgyalta a Tátra téri szelektív szigettel kapcsolatos kéréseket. A bizottság úgy döntött, hogy a szeptemberi rendes ülésén döntést hoznak ezzel kapcsolatosan, előtte azonban helyszíni bejárást fognak tartani. Amennyiben találnak alternatív helyszínt, akkor áthelyezik a szelektív szigetet. A bizottsági tagok többsége úgy gondolja, hogy a lakótelepen van igény a szelektív szigetre, de látható, hogy a piac közelsége és a nagy átmenő forgalom miatt valóban nagyon nehéz tisztán tartani a környéket.

Annak idején sűrű levelezésben volt jegyző asszony és polgármester úr, többször is levelet váltottak a fővárossal, akik azt mondták, hogy a költségvetésbe is beraktak egy sort a Zodony utcai vízelvezetés megoldásra. Kiment egy markoló, s azt hitték, hogy csinálni fog valamit. Kimarkolt némi földet oldalt, majd elment. Ez a vízelvezetés annyira jól sikerült, hogy most már gyakorlatilag balesetveszélyes, hiszen a víztől nem látszik, hogy hol van az út széle. Még több víz van az úton, megtelik egy nagyobb esőzés során. Juhász Lajosné képviselő asszony is beszélt arról, hogy a víz valahol el akar menni, láthatóan ezekbe a vízvezetékekbe megy le, akkora lyukakat mos ki, hogy utána beszakad az úttest. Kéri Szabados Ákos polgármestert, hogy a következő levelet is küldje el arra vonatkozóan, hogy ez nem az az elvezetőrendszer, amit ígértek.

dr. Demjanovich Orsolya: Ma személy szerint látta, hogy ott dolgoztak.

Kellner Katalin: Tájékoztatja a képviselő-testületet, hogy az Egészségügyi Bizottságban tagcsere történt, s júliustól Juhász Lajosné képviselő helyett Rábel Krisztina képviselő a bizottság tagja. Érkezett egy bejelentés, hogy a Török Flóris utca – Klapka utca sarkán üzemelő Nemzeti Dohánybolt sajnos nagyon sok problémát okoz az ott lakók számára. Este kilenc óráig folyamatosan hangoskodnak, ott végzik a kis, és nagydolgukat. Önkormányzati szinten lehetne-e a nyitvatartási időt korlátozni?

dr. Demjanovich Orsolya: Meg kell nézni a konkrét helyszínt, üzletet, utána lehet nyilatkozni az ügyben.

Kellner Katalin: A kerületben sok gondot okoz a szemét kihelyezése. Pesterzsébeten létre lehetne hozni egy hulladékudvart a későbbiekben?

A Szivattyú utcával átellenben található a Knorr-Bremse gyár. Már tavaly szeptemberben folytattak levelezést az ott lakók a gyárral, ugyanis nagyon hangos a környék miattuk. A teherautók ebben a kis utcában jönnek-mennek, ezzel zavarva az ott lakók nyugalmát. Decembertől sajnos még rosszabb lett a helyzet, már éjszaka is ugyanez történik. Az utcában található több autószerelő műhely, akik ott próbálják ki az autókat 70-80 km/h sebességgel. Járda sincs végig az utcában. Az ott lakók aláírást gyűjtöttek, és a gyárral történő levelezést is elküldték számára.

Bánó Miklós: Örömét fejezi ki, hogy a fakivágások egyelőre szünetelnek. Sajnos a Helsinki úti lakótelepen akarva-akaratlanul mégiscsak kivágtak három kis facsemetét. Örömteli volt, hogy közben a füvet is lekaszálták. Régebben nagyon vigyáztak a közös munkával elültetett növényzetre, virágokra. Mostanában sajnos nem először veszik észre, hogy a dísznövényeket, facsemetéket a fűkaszával lekaszálják. Jó volna, ha ezzel kapcsolatosan az ott füvet nyírók jobban figyelnének.

Jelenleg az ülésteremben körülbelül ötvenen vannak. Van, aki nagyon bátor és nem veszi fel a maszkot, de van, aki felveszi. Ahhoz képest, hogy javult a helyzet az egész országban, véleménye szerint, ha ezzel kapcsolatosan döntést hoztak, akkor azt érdemes volna betartani, hiszen vannak emberek, akik végigszenvedik maszkban ezt a meleget.

Az utcai világítótesteket annyira benőtték a fák, hogy ezzel a problémával is kellene valamit kezdeni, hiszen a közbiztonság és a balesetveszély miatt sem mindegy, hogy mennyire van rendben az utca közvilágítása. Amennyiben lehetséges, akkor nézzék meg ezt a dolgot. A lakótelepi részeken fordul elő nagyon gyakran ez a probléma.

Nagyon sok parkolóhelyet lehetne megmenteni azzal, ha a lakótelepi részeken felfestenék azokat. Ez azért volna jó, hogy láthatóbb legyen a parkolás, és így a közterület-felügyelet is jobban tudna intézkedni a szabálytalanul, vagy rosszul parkolókkal szemben. Lehet, hogy ez olyan költségekkel jár, ami most nem fér bele az önkormányzat költségvetésébe, de ha mégis, akkor egységes keretek között érdemes volna egy elképzelést kialakítani.

Szabados Ákos: A napirendet lezárja. Tájékoztatásul elmondja, hogy a „Javaslat a Bp. XX. kerület 170187/27 és 170187/34 hrsz-ú ingatlanok értékesítésével kapcsolatos önkormányzati álláspont kialakítására” című napirendi ponthoz több vendég is érkezett. Ezért kéri, hogy ezt a napirendi pontot vegyék előre, s a soron következőként tárgyalják meg.

Szavazásra teszi fel annak elfogadását, hogy a „Javaslat a Bp. XX. kerület 170187/27 és 170187/34 hrsz-ú ingatlanok értékesítésével kapcsolatos önkormányzati álláspont kialakítására” című előterjesztést harmadik napirendként a „Bizottságok beszámolói, tagcserék, kérdések, bejelentések, interpellációk” követően tárgyalja meg a képviselő-testület.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**052/2020. (VII. 02.) Ök. sz. határozat**

a Képviselő-testület

a „Javaslat a Bp. XX. kerület 170187/27 és 170187/34 hrsz-ú ingatlanok értékesítésével kapcsolatos önkormányzati álláspont kialakítására” című előterjesztést a 2020. július 2-ai képviselő-testületi ülésen harmadik napirendként a „Bizottságok beszámolói, tagcserék, kérdések, bejelentések, interpellációk” című napirendet követően tárgyalja.

***3. napirendi pont:*** Javaslat a Bp. XX. kerület 170187/27 és 170187/34 hrsz-ú ingatlanok értékesítésével kapcsolatos önkormányzati
 álláspont kialakítására

 Előadó: Szabados Ákos polgármester

Szabados Ákos: Megnyitja a napirendi pontot, kéri a bizottságok véleményét.

 Mach Péter: Ismerteti a Környezetvédelmi é s Városfejlesztési Bizottság 133/2020. (VI. 30.) KVB határozatát, amely a következő:

 Budapest Főváros XX. kerület Pesterzsébet Önkormányzatának Környezetvédelmi és Városfejlesztési Bizottsága javasolja a képviselő-testületnek, hogy

„I.        Az AGREEMENT Könyvvizsgáló és Adótanácsadó Kft. 2020. június 3-án kelt, a 170187/27 és 170187/34 hrsz-ú ingatlanok tervezett értékesítésére vonatkozó
 tájékoztatása alapján az értékesítéssel kapcsolatban az alábbi észrevételt teszi:

Pesterzsébet Önkormányzata szerint káros a Mediterrán lakópark útjait egy logisztikai központot építő beruházó tulajdonába adni, ezért az adott értékesítéssel az eredeti módon nem ért egyet.

A. a 170187/34 hrsz-ú ingatlan értékesítésével kapcsolatban az értékesítést támogatja azzal a feltétellel, hogy a vásárló az út kialakításakor vigyáz a területen elhelyezkedő fasorra és a Budapest Főváros XX. Kerület Pesterzsébet Gubacs városrészére vonatkozó részletes közlekedésiszabályozási vizsgálatban foglaltakat betartja.

1. a 170187/27 hrsz-ú ingatlan értékesítésével kapcsolatban az értékesítést ellenzi, az az Önkormányzat érdekeivel ellentétes, részben mert az adott ingatlan alatt húzódó közművek feltérképezése szükséges bármilyen adásvételhez.  Részben pedig a Közműhelytelep utca bejáratot biztosít aZodony utcai sportcentrumnak és a Baba parknak, az önkormányzati egységeket látogatók ezen az úton parkolnak, az út az önkormányzat tulajdonában lévő ingatlanokkal is határos, a másik odalán pedig a Mediterrán lakópark társasházai állnak.

1. a Közműhelytelep utca rendezése kerületi érdek, fentiek miatt Pesterzsébet Önkormányzat javasolja 170187/27 ingatlan megosztását. Az ingatlan alatt húzódó közművek feltérképezése és a szükséges ingatlanmegosztás után vételi szándékot jelent be a 170187/27 hrsz ingatlan Közműhelytelep utcai részére.

1. felkéri a polgármestert, hogy kezdeményezzen egyeztetést a terület tulajdonosával és a közműszolgáltatókkal, hogy feltérképezzék az adott útszakaszon milyen közművek találhatóak, s ha az egyeztetés megakad, akkor végezzen saját hatáskörben vizsgálatot, feltárást.

II.    felkéri a polgármestert a szükséges intézkedések megtételére.”

Csaszny Márton: A Gazdasági Bizottság is támogatta Mach Péter képviselő által beterjesztett javaslatot.

Kernné dr. Kulcsár Dóra: Hosszú ideje folytattak egyeztetéseket, tárgyalásokat a felszámolóbiztossal az utak önkormányzati tulajdonba történő átvételről. Ezeknek a tárgyalásoknak mindig az lett vége, illetve azért hiúsult meg az ilyen jellegű megegyezés, mert a felszámoló jelen pillanatban nem tudja az önkormányzat rendelkezésére bocsájtani azokat a dokumentumokat, adatokat, információkat, megvalósítási terveket, amelyek azt támasztanák alá, hogy az utak alatt lévő közművek a vonatkozó szabványoknak megfelelően készültek, illetve azokat a közműszolgáltatók átveszik üzemeltetésbe, s ezzel kapcsolatosan az önkormányzatnak további költsége nem lenne. Az ingatlanok tulajdonlapjából megállapítható, hogy a víz, gáz és ELMŰ vezetékjogok vannak az ingatlanon, amely azt vélelmezi, hogy víz, gáz és ELMŰ vezeték mindenképpen húzódik az ingatlanok alatt. Ezen túlmenően biztos, hogy van BDK rendszer, közvilágítási oszlopok, illetve lennie kell csatornának is. A BDK-ról, illetve a csatornáról gyakorlatilag semmit nem tud az önkormányzat. AZ FCSM egészen biztosan nem vette át a közműveket üzemeltetésre. A többi közműszolgáltató esetében sem láttak kiadott nyilatkozatot arra vonatkozóan, hogy – bár többször megkérdezték - ezeket átadta-e valaki a közműszolgáltatóknak üzemeltetésére, de úgy tűnik, hogy a BDK és az FCSM sem vette át ezeket a létesítményeket. Az ingatlanon az útburkolat sem megfelelő, rendkívül rossz állapotban van. Azt, hogy a közművek milyenek, feltárással lehetne megállapítani, illetve a csatorna esetében kamerás vizsgálatra lenne szükség. Ennek a költségét nem tudja megsaccolni. A feltárás nem kevés összeget jelentene az önkormányzat részéről. Az útburkolat megjavítása annak függvényében, hogy a burkolat alatt az alépítmények milyen állapotúak, hogyan történt a kivitelezésük, minimum 50-100 millió forint közé tehető. Amennyiben az önkormányzat ezekben az ingatlanokban tulajdonos lesz, akkor természetesen átveszik az ezzel kapcsolatos összes terhet, amit a tulajdonosnak ilyen esetben viselni kell. Jelen esetben a közműveket. Amíg át nem veszi azokat a közműszolgáltató, addig az azzal kapcsolatos összes költség az önkormányzatot terheli. A legnagyobb probléma a Mediterrán Lakóparkban a csapadékvíz elvezetése. Ez a Közműhelytelep utcára is vonatkozik. Gyakorlatilag azon keresztül megy át a csapadékvíz a purátorokhoz. A purátorok tisztítása, karbantartása is folyamatos költséget jelent a Mediterrán Lakópark közös képviseletei, illetve a felszámoló részére. Amennyiben az utakat az önkormányzat a tulajdonába veszi, akkor értelemszerűen ez a költség is az önkormányzatot terheli hányad arányában. A határozati javaslatsorhoz megjegyzi, hogy azt konkrétan rögzíteni kell, hogy a 170827/27-es ingatlant milyen arányban kell megosztani a képviselő úr szerint, illetve fontos azt is megjelölni, hogy a vételi felajánlás minek a terhére történjen, a vételárat milyen költségvetési forrásból biztosítja az önkormányzat. Az önkormányzatnak jelenleg a költségvetési rendeletben ingatlanvásárlásra előirányzata nincs.

Mach Péter: Tisztázni szeretne néhány dolgot, mert Kernné dr. Kulcsár Dóra Városgazdálkodási osztályvezető asszony kissé összevontan kezelte a kérdést. Egy útszakaszról van szó ebben a határozati javaslatban. Információi szerint nincsen vízelvezetés, ha van akkor nyilván nem az adott lakópark vízelvezetése, hanem valaki másé. Gyanítja, hogy a gravitáció szempontjából a lakóparkból nem a Zodony utca felé folyik a víz, hanem lefele a Dunához. Geofizikusként annyit állít, hogy nem kell az út alatt feltárást végezni, meg lehet azt az önkormányzati területen is tenni, bármilyen geofizikai mérési módszerrel viszonylag gyorsan meghatározható a szükséges csatornahálózat megtalálása. Információ szerint a vízelvezetésen és a csatornán, illetve a BDK-nak a térvilágításán kívül az összes többi szabványos közmű, és az át is vették az adott szolgáltatók. Az elmúlt húsz évben ezt már többször akarták, mindig az hangzott el, hogy a felszámolóbiztos nem tud tenni semmit. A Csatornázási Művek is azt a tájékoztatást adta, hogy nem tud ilyen térképet szolgáltatni, illetve egy alkalommal úgy nyilatkoztak, hogy tudnak térképet biztosítani, csak annak olyan árat jelöltek meg, amelyet nem vállalna fel senki. Gyakorlatilag valakinek végre meg kellene lépni azt, hogy az adott útszakaszon… Erről az egy útról úgy beszélnek, hogy ez a közforgalomnak megnyitott magán út, amelyről az önkormányzat létesítményei részben innen megközelíthetőek. Mindenkinek fontos volna, hogy ez az útszakasz rendezetté váljon, és ne az történjék, hogy a felszámoló mindig furcsa módon lehetőséget biztosítson az áthaladó kamionoknak arra, hogy ezeket az utakat használják. Majd pedig, hogy az utak átmenjenek egy logisztikai szolgáltató központot építő beruházóhoz, akinek - többszörös egyeztetés alapján - nem erre az útszakaszra van szüksége, hanem a jelenlegi földútra. Azért gondolta úgy, hogy meg kell osztani. Nyilván a javaslat nem szól arról, hogy pontosan hol kell meghúzni a határt. Ezért írta bele a javaslatába a Közműhelytelep utcát. Amíg az utca tart az lenne az egyik része, a másik része a mostani földút, amely a Zodony utcába megy ki az adott ingatlanok mentén, s amely a beruházóé. Teljes joggal gondolja azt, hogy ott csatornázni szeretne a beruházó. Mindenkinek az volna jó, ha a saját útja alatt Ő csatornázna, a Mediterrán Lakóparkban lévő utat pedig az önkormányzat vásárolná meg. A javaslat arról szól, hogy első lépésben vegyék fel a kapcsolatot immár sokadszor a felszámolóval és a közműcégekkel. Próbálják meg elérni, hogy a térképeket megkapják. Néhány közműcégtől kapnak információt, s akitől nem, ott tudják meg, hogy ez alatt a rövid útszakasz alatt mi található. Kétségbe vonja, hogy 150 millió forintba kerülne megjavítani ezt a rövid útszakaszt. Geofizikusként állítja, hogy a feltárás és ennek kimérése nem jelentős összeg.

Szabados Ákos: Amit most Mach Péter képviselő úrtól hallottak gyakorlatilag azt jelenti… Arról az útszakaszról beszélnek, ami bemegy az uszoda és a lakótelep közé, és egészen a lakótelep szélén lévő murvázott útig tart. Egyértelmű a szándéka. Ezzel személy szerint egyetért. Óvják meg a lakótelepet attól, hogy az egyébként inkább belső használatra szolgáló út bármilyen átmenő forgalmat viseljen el. Ezzel egyetért. Hozzáteszi, hogy készült egy hatástanulmány, amely sok más megoldást is javasolt. Nem célszerű semmi olyat tenni, amely bármelyik lakóközösség, akár a Gubacsi lakótelepen élők, akár a Mediterrán Lakóparkban élők érdekeivel ellentétes. Ténylegesen viszonylagos egyetértésben kellene kezelni ezt. Az a szándék, hogy ott ne legyen átmenő forgalom semmilyen körülmények között, az teljesen rendben van. A másik, hogy van-e az önkormányzatnak kötelezettsége a Mediterrán Lakóparkban élő lakóközösség irányába? Egyébként van, még ha jogilag ez nem is fogható meg, de olyan értelemben mindenféleképpen, hogy volt „mintalakótelepe” is az önkormányzatnak, és gyakorlatilag szinte ugyanarra a kottára működik a Mediterrán Lakópark is. Véleménye szerint el lehetne mozdulni abba az irányba, hogy legalább a felmérés szintjéig jussanak el annak érdekében, hogy tisztán lássanak. Kíváncsi lenne magára a felszámolóbiztosra is. Nincs kötelezettsége megjelenni egy testületi ülésen, de nincs kizárva, hogy nem zárkózna el egyébként bizottsági, vagy testületi ülésen történő beszélgetéstől. Nem javasolja, hogy bármelyik részén ennek a telepnek az önkormányzat, mint tulajdonos megjelenjen. Személy szerint a felvetésnek ezzel a részével nem ért egyet. Minden más eszközzel, amit csak fel lehet lelni az ügy érdekében éljenek, egyedül azt nem gondolja, hogy …. akár csak ha 50 métert vesz meg az önkormányzat már nagyobb terhet vesz magára jogi értelemben is, mint amilyen teher van az önkormányzaton. A képviselőket ez a helyzet nyomasztja, személy szerint Őt évek óta. Rendezetlen a helyzet, minden szempontból hátrány jelent az ottani lakóközösségekkel az ottani kapcsolattartásban. Talán eljuthatnak odáig, hogy átlépik önmaguk árnyékát, figyelembe véve azt a közlekedési tervet is, amit megcsináltattak. Véleménye szerint az egy jó szakmai anyag, figyelembe véve a bizottság jelenlegi javaslatát. A bizottsági javaslatsort megkapták írásban?

Kernné dr. Kulcsár Dóra: A Környezetvédelmi és Városfejlesztési Bizottság ülésén látták először a javaslatort.

Szabados Ákos: Mindenképpen úgy gondolja, hogy a javaslatsor egy részét támogassák mindaddig, amíg az a lakótelep érdekét szolgálja. Közös nevezőre jutás elegendő, ezt tegyék úgy, hogy … és nem az összegszerűsége miatt. A legjobb tudomása szerint 1,5 millió forintról beszélnek.

Kernné dr. Kulcsár Dóra: A vételi ajánlata a felszámoló vevőjének nettó 1,5 millió forintra vonatkozik, de a két érintett útra.

Szabados Ákos: Tehát nem a pénzről szól. Úgy gondolja, hogy elviekben - azért, hogy ne születhessen döntés - adjanak előleget, hiszen az visszakérhető. Nézzék meg mik a lehetőségek, beszéljenek a felszámolóval, hogy addig senkinek semmit ne értékesítsen, amíg ezt a dolgot nem tették tisztába. Véleménye szerint nem késtek le semmiről. Nem gondolná, hogy az érintett felek önkormányzat ellenesen próbálnának ebben az ügyben fellépni, és ne érne rá nekik, hogy egy-két-három hét múlva ez az ügy a képviselő-testület elé kerüljön.

dr. Demjanovich Orsolya: A bizottsági ülésen egy nagyon rövid törvényességi észrevételt tett, amelyet most is elmond. A Környezetvédelmi és Városfejlesztési Bizottság által meghozott, a Gazdasági Bizottság által is támogatott határozat utolsó pontjában van egy olyan sor, hogy: „amennyiben az egyeztetés nem vezet eredményre, akkor az önkormányzat saját hatáskörben végezzen feltárást”. Inkább úgy fogalmazna, hogy ez egyeztetést igényel, hiszen idegen vagyonon nem tud az önkormányzat ilyen feltárást végezni. Át lehet alakítani úgy, hogy a folyamatban lévő egyeztetést, amelyet Szabados Ákos polgármester úr jelzett, meg ami egyébként a szándék szerint alakulóban van, az erre a lehetőségre is terjedjen ki. Azt, hogy az önkormányzat idegen vagyonon feltárást végezzen, az ilyen formában nem működtethető.

Szőnyi Attila: A frakciója által tett megjegyzések bekerültek a Mach Péter képviselő által ismertetett határozatba. Nem ez ellen, hanem ennek kiemeléseként, vagy értelmezéseként röviden elmondja, hogy a Gubacsi lakótelep fejlesztési tervében ez benne van. Ahhoz, hogy akármilyen tulajdonosi viszonyban tartsa magát az önkormányzat ehhez, az a gyakorlatban azt jelenti, hogy a nevezett földút, amely ezt a két helyrajzi számot érinti, ott távlati célként ez a fejlesztési terv azt tartalmazza, hogy ott legyen egy út. Nyilván nem cél, hogy egy logisztikai központhoz átmenő forgalom alakuljon ki. Az ottani út olyan kijáratot jelentene a Mediterrán Lakópark számára, ami nem a Gubacsi lakótelepen keresztül vezet. Miközben a Gubacsi lakótelepről gyakorlatilag továbbra is a Zodony utca felé lenne valószínűleg gyorsabb átjutni, nem pedig a három fekvőrendőrön keresztül a Közműhelytelep utcán át. Az a kérés, hogy bármilyen építkezés, bármilyen tulajdonviszonyban is van, az később ne akadályozhassa meg azt, hogy a fejlesztés ebbe az irányba induljon el azért, hogy ott később legyen egy kijárata a Mediterrán Lakóparknak.

Bánó Miklós: Nem irigyli Mach Péter képviselőt, aki ebben a dologban nem tudja mennyi ideje vesz részt azért, hogy valamit elérjen. Nagyon nehéz helyzetben van, hiszen olyan képviselőről van szó, aki gyakorlatilag magánterületen igen nehezen fog tudni ilyen jellegű dolgokat elintézni. Nem érti, hogy amikor építették a lakóparkot, akkor ezek a közműtérképek miért nem voltak meg? Hogyan épülhetett fel a közmű egy lakóparkban úgy, hogy arról nincs dokumentáció, vagy legalábbis csak részben vannak meg? Ennek mi lehet az oka? Át kellene gondolni, hogy az önkormányzatnak érdeke-e egy magánterületen ilyen jellegű tulajdont szerezni? Ennek felbecsülhetetlen a gazdasági következménye. Személy szerint átgondolná ezt a kérdést. Pontosan azért, mert ha nem magánterületről volna szó, akkor maximálisan… A jó szándék megvan a testületben, de…. Át kellene értékelni, hogy milyen módon lehetne másképp megközelíteni, mert ha magánterület, és közös költséggel intézik az ottani problémákat, akkor a lakóparknak kellene valamilyen formában feltennie a kérdést azért, hogy a későbbiekben intézkedni lehessen.

Mach Péter: Amennyiben a Gubacsi városrészre vonatkozó részletes közlekedési szabályozást gondolja az önkormányzat hasznosnak, akkor ebben a tekintetben a legfontosabb az volna, ha az önkormányzat tulajdonába kerülne ez az útszakasz. Ez a közlekedési szabályozás amúgy nem fog működni. Nem véletlenül van benne például a javaslatában arra az útszakaszra vonatkozóan, amelyiket most engedélyezne a testület, hogy megvegyék, mert ez szükséges a beruházónak ahhoz, hogy csatornát tudjon húzni. Az útépítés során legyen benne a szerződésben az, hogy legalább vállaljon kötelezettséget a beruházó arra, hogy ha utat épít, akkor azt úgy teszi, ahogyan az a közlekedési szabályozásban van. Amennyiben más tulajdonába kerül és nem az önkormányzathoz, akkor ennél az útszakasznál a közlekedésszabályozásban foglaltak nem biztos, hogy szerepet kapnak. Az önkormányzat részéről ez kifejezetten üzleti érdek lenne, legalábbis ebből a szempontból. Az útszakasz kapcsán a legtöbb társasházi közös képviselő is itt van, vele is és több lakóval is többször egyeztetett. Úgy gondolja, hogy az önkormányzatnak kellene vételi szándékot benyújtania, de ettől függetlenül a társasházaknak is szerepe van abban, hogy eldöntsék, hogy esetleg akarnak-e egy külön céget működtetni akár ennek az útszakasznak a megvételére? Nem szabadna a társasházakat abban benne hagyni… Láthatólag nem sikerült az elmúlt húsz évben külső segítség nélkül megoldani a dolgot. Javasolja, hogy a Környezetvédelmi és Városfejlesztési Bizottság 133/2020. (VI. 30.) KVB. határozatának C. pontját módosítsák azzal, hogy a Közműhelytelep utca rendezése kerületi érdek, fentiek miatt Pesterzsébet Önkormányzata javasolja az ingatlan megosztását. Az ingatlan alatt húzódó közművek feltérképezése és a szükséges ingatlanmegosztás után egyeztetést kezdeményez a társasház az önkormányzat és a felszámoló között az adott útszakasz jogi helyzetének tisztázása érdekében. Ez azt jelenti, hogy… Személy szerint reméli, hogy az önkormányzat veszi meg, de legyen ez egy egyeztetés eredménye, hogy kié lesz. Állítja, hogy most van a legrosszabb helyzetben ez az útszakasz is, meg az összes.

Csaszny Márton: A Gazdasági Bizottság ülésén megszavazta a határozati javaslatot, s most is megszavazta volna, csak egy dolog zavarja. Személy szerint nem merné a vételi szándékot addig kijelenteni, ami a bizottság határozatában szerepel, amíg nem tudják, hogy valójában mit is vesznek meg. Ezzel a módosítással teljes mértékben támogatja a határozati javaslat elfogadását. Az alapfelvetésekkel végig egyetértett, ezt az útszakaszt meg kell osztani, ez egy telekügyi rendezés. A közművek ismerete előbb-utóbb feltétellé fog válni. Mach Péter képviselő által most ismertetett javaslatot személy szerint elfogadja úgy, hogy vételi szándék csak akkor legyen, ha tudják, hogy pontosan miről van szó.

Szabados Ákos: Javasolja, hogy Csaszny Márton képviselő úr által elmondottak szerint hozzák meg a döntést, jó megoldásnak tűnik. Ez így kezelhető.

Juhász Lajosné: Helyben frakciószünet elrendelését kéri.

Szabados Ákos: Juhász Lajosné képviselő kérésének megfelelően helyben két perc frakciószünetet rendel el.

***F R A K C I Ó S Z Ü N E T***

Szabados Ákos: Úgy látja, hogy Csaszny Márton és Mach Péter képviselők javaslatán kívül más javaslat nincs. Amennyiben a képviselő-testület úgy dönt, hogy azt a közlekedési tervet részben, vagy egészben megvalósítja, amire felhatalmazást adott és pénzt költött, akkor abból az fog következni, hogy ezek felett az utak felett az önkormányzatnak kell diszponálnia, de a legtöbb társasházat képviselő közös képviselőnek is arra kell felkészülnie, hogy nemcsak a házban lakók közlekednek ott, hanem akár mások is, mert ez „kvázi” feltáró út lesz. A környezetből adódóan a Helsinki út nem fog oda leköltözni, de a jelenlegihez képest valamilyen forgalomnövekedés generálódik majd. Rövid távon, egy-két éven belül nem látja ennek realitását, de ha a költségvetés a jövőben úgy alakul, akkor a változtatásokat szükséges lesz meglépni.

Juhász Lajosné: Nem véletlenül kérte ennek a napirendi pontnak az elhalasztását, hiszen Kernné dr. Kulcsár Dóra városgazdálkodási osztályvezető asszony sem tudta megmondani, hogy mennyibe kerül a különböző közművek feltárása. Jó lett volna tudni, hogy egyáltalán mi húzódik az útszakasz alatt. Tartózkodni fog a FIDESZ frakció, mert nem látják pontosan, hogy ez milyen anyagi vonzattal jár.

Szabados Ákos: Szavazásra teszi fel Mach Péter és Csaszny Márton képviselők módosító javaslataival egyidejűleg a Környezetvédelmi és Városfejlesztési Bizottság 133/2020. (VI. 30.) KVB. határozatának elfogadását.

Megállapítja, hogy a jelenlévő 18 képviselő 14 igen 0 nem 4 tartózkodással elfogadja azt.

**053/2020. (VII. 02.) Ök. sz. határozat**

a Képviselő-testület

I.        Az AGREEMENT Könyvvizsgáló és Adótanácsadó Kft. 2020. június 3-án kelt, a 170187/27 és 170187/34 hrsz-ú ingatlanok tervezett értékesítésére vonatkozó
 tájékoztatása alapján az értékesítéssel kapcsolatban az alábbi észrevételt teszi:

Pesterzsébet Önkormányzata szerint káros a Mediterrán lakópark útjait egy logisztikai központot építő beruházó tulajdonába adni, ezért az adott értékesítéssel az eredeti módon nem ért egyet.

A. a 170187/34 hrsz-ú ingatlan értékesítésével kapcsolatban az értékesítést támogatja azzal a feltétellel, hogy a vásárló az út kialakításakor vigyáz a területen elhelyezkedő fasorra és a Budapest Főváros XX. kerület Pesterzsébet Gubacs városrészére vonatkozó részletes közlekedésiszabályozási vizsgálatban foglaltakat betartja.

B. a 170187/27 hrsz-ú ingatlan értékesítésével kapcsolatban az értékesítést
 ellenzi, az az Önkormányzat érdekeivel ellentétes, részben mert az adott
 ingatlan alatt húzódó közművek feltérképezése szükséges bármilyen
 adásvételhez.  Részben pedig a Közműhelytelep utca bejáratot biztosít aZodony utcai sportcentrumnak és a Baba parknak, az önkormányzati
 egységeket látogatók ezen az úton parkolnak, az út az önkormányzat
 tulajdonában lévő ingatlanokkal is határos, a másik odalán pedig a
 Mediterrán lakópark társasházai állnak.

C. úgy dönt, hogy a Közműhelytelep utca rendezése kerületi érdek, fentiek miatt Pesterzsébet Önkormányzata javasolja a 170187/27 hrsz-ú ingatlan megosztását. Felkéri a polgármestert, hogy az ingatlan alatt húzódó közművek feltérképezése és a szükséges ingatlanmegosztás után kezdeményezzen egyeztetést a társasház, az önkormányzat és a felszámoló között az adott útszakasz jogi helyzetének tisztázása érdekében.

D. felkéri a polgármestert, hogy kezdeményezzen egyeztetést a terület
 tulajdonosával és a közműszolgáltatókkal, hogy feltérképezzék azt, hogy az adott útszakaszon milyen közművek találhatóak

II.  felkéri a polgármestert a szükséges intézkedések megtételére.”

Felelős: Szabados Ákos polgármester

Határidő: adott

Szabados Ákos: A további napirendi pontok megtárgyalása idejére az ülés vezetését átadja Kovács Eszter alpolgármester úrhölgy részére.

Kovács Eszter: Az ülés vezetését átveszi.

*/Szabados Ákos polgármester az üléstermet 1608-kor elhagyja./*

***4. napirendi pont:*** Javaslat a Pesterzsébeti Kerekerdő Óvoda intézményvezetői feladatainak ellátására vonatkozó pályázat elbírálására

 Előadó: Szabados Ákos polgármester

Kovács Eszter: Megnyitja a napirendi pontot, kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő I. határozati javaslat elfogadását támogatta.

Scmidtné Buda Andrea: Szóbeli kiegészítésként elmondja, hogy a képviselő-testület által felállított bíráló bizottság és az óvoda nevelőtestülete is támogatta a pályázat elfogadását.

Kovács Eszter: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra teszi fel az Oktatási, Kulturális, Ifjúsági és Informatikai Bizottság elhangzott javaslatának elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Szabados Ákos polgármester nem tartózkodik az ülésteremben./*

**054/2020. (VII. 02.) Ök. sz. határozat**

a Képviselő-testület

1. a Pesterzsébeti Kerekerdő Óvoda (1203 Budapest, Nagysándor József u.
 189.) magasabb vezetői, intézményvezetői feladatainak ellátásával
 2020. augusztus 15-től 2025. augusztus 14-ig terjedő 5 éves határozott
 időtartamra Varga Ibolyát bízza meg.

2. Varga Ibolya illetményét a közalkalmazottak jogállásáról szóló 1992. évi
 XXXIII. törvény, valamint a nemzeti köznevelésről szóló 2011. évi CXC. törvény vonatkozó rendelkezései alapján bruttó 621.180,- Ft/hó összegben állapítja meg az alábbiak szerint:

Közalkalmazotti besorolása: M/12

Garantált illetmény: 420.210.-

Intézményvezetői pótlék: 200.970.-

**Összesen: 621.180.-**

3. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: 2020. július 15.

Kovács Eszter: A megválasztott intézményvezető asszonynak további jó munkát, erőt, egészséget és kitartást kíván, gratulál a megválasztásához.

***5. napirendi pont:*** Javaslat a Pesterzsébeti Nyitnikék Óvoda intézményvezetői feladatainak ellátására vonatkozó pályázat elbírálására

 Előadó: Szabados Ákos polgármester

Kovács Eszter: Megnyitja a napirendi pontot, kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő I. határozati javaslat elfogadását támogatta.

Scmidtné Buda Andrea: Szóbeli kiegészítésként elmondja, hogy a képviselő-testület által felállított bíráló bizottság és az óvoda nevelőtestülete is támogatta a pályázat elfogadását.

Kovács Eszter: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra tesz fel az Oktatási, Kulturális, Ifjúsági és Informatikai Bizottság elhangzott javaslatának elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Szabados Ákos polgármester nem tartózkodik az ülésteremben./*

**055/2020. (VII. 02.) Ök. sz. határozat**

a Képviselő-testület

1. a Pesterzsébeti Nyitnikék Óvoda (1203 Budapest, Kossuth Lajos u. 3.)
 magasabb vezetői, intézményvezetői feladatainak ellátásával 2020.
 augusztus 15-től 2025. augusztus 14-ig terjedő 5 éves határozott időtartamra Várhalmi Andrásnét bízza meg.

2. Várhalmi Andrásné illetményét a közalkalmazottak jogállásáról szóló
 1992. évi XXXIII. törvény, valamint a nemzeti köznevelésről szóló 2011. évi CXC. törvény vonatkozó rendelkezései alapján bruttó 630.315,- Ft/hó összegben állapítja meg az alábbiak szerint:

Közalkalmazotti besorolása: M/13

Garantált illetmény: 429.345.-

Intézményvezetői pótlék: 200.970.-

**Összesen: 630.315.-**

3. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: 2020. július 15.

Kovács Eszter: Új intézményvezető asszonnyal gyarapodott a csapat, jó munkát, erőt, egészséget és kitartást, sok fantáziát kíván a munkájához, gratulál a megválasztásához.

***6. napirendi pont:*** Javaslat a Pesterzsébeti Baross Német Nemzetiségi Óvoda intézményvezetői feladatainak ellátására vonatkozó pályázat elbírálására

 Előadó: Szabados Ákos polgármester

Kovács Eszter: Megnyitja a napirendi pontot, kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő I. határozati javaslat elfogadását támogatta.

Scmidtné Buda Andrea: Szóbeli kiegészítésként elmondja, hogy nemzetiségi óvoda révén a nemzetiségi önkormányzat is véleményt mondott a képviselő-testület által felállított bíráló bizottság és az óvoda nevelőtestülete mellett. Mindhárom testület egyhangúlag támogatta a pályázat elfogadását.

Kovács Eszter: Megállapítja, hogy a napirendi pont kapcsán kérdés, hozzászólás nem hangzik el, a vitát lezárja.

Szavazásra az Oktatási, Kulturális, Ifjúsági és Informatikai Bizottság elhangzott javaslatának elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Szabados Ákos polgármester nem tartózkodik az ülésteremben./*

**056/2020. (VII. 02.) Ök. sz. határozat**

a Képviselő-testület

1. a Pesterzsébeti Baross Német Nemzetiségi Óvoda (1201 Budapest, Baross u. 79.)magasabb vezetői, intézményvezetői feladatainak ellátásával 2020. augusztus 15-től 2025. augusztus 14-ig terjedő 5 éves határozott időtartamra Bélteczkyné Szende Hildát bízza meg.

2. Bélteczkyné Szende Hildailletményét a közalkalmazottak jogállásáról
 szóló 1992. évi XXXIII. törvény, valamint a nemzeti köznevelésről
 szóló 2011. évi CXC. törvény vonatkozó rendelkezései alapján
 bruttó 579.640,- Ft/hó összegben állapítja meg az alábbiak szerint:

Közalkalmazotti besorolása: M/14

Garantált illetmény: 438.480.-

Intézményvezetői pótlék: 141.160.-

**Összesen: 579.640.-**

3. felkéri a Polgármestert a szükséges intézkedések megtételére.

Felelős: Szabados Ákos polgármester

Határidő: 2020. július 15.

Kovács Eszter: Ugyanazokat a jókívánságokat fogalmazza meg, mint az előző két kollegának, további jó munkát, kellemes időtöltést kíván a nyárra mindenki számára. Gratulál a megválasztásához.

***7. napirendi pont:*** Javaslat a személyes gondoskodást nyújtó szociális
 ellátásokról, azok igénybevételéről, valamint a fizetendő
 térítési díjakról szóló 12/2008. (III. 31.) Ök. számú rendelet módosítására

 Előadó: Szabados Ákos polgármester

Kovács Eszter: Megnyitja a napirendi pontot, kéri a Szociális Bizottság véleményét.

Nagy Lászlóné: A Szociális Bizottság az előterjesztésben szereplő rendelettervezet elfogadását támogatta.

Kovács Eszter: Megállapítja, hogy kérdés, hozzászólás nem hangzik el, a vitát lezárja.

Szavazásra teszi fel a Szociális Bizottság elhangzott javaslatának elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Szabados Ákos polgármester nem tartózkodik az ülésteremben./*

**Az önkormányzat**

**megalkotja 23/2020. (VII. 10.) rendeletét a** **személyes gondoskodást nyújtó szociális ellátásokról, azok igénybevételéről, valamint a fizetendő térítési díjakról szóló 12/2008. (III. 31.) Ök. számú rendelet módosításáról.**

***8. napirendi pont:*** Javaslat a 2020-2021-es nevelési évben indítható óvodai
 csoportok létszámának meghatározására

 Előadó: Szabados Ákos polgármester

Kovács Eszter: Megnyitja a napirendi pontot, kéri a bizottságok véleményét.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozati javaslat elfogadását támogatta.

Rábel Krisztina: A Pénzügyi Bizottság az előterjesztésben szereplő határozati javaslat elfogadását támogatta.

Kovács Eszter: Megállapítja, hogy kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Szabados Ákos polgármester nem tartózkodik az ülésteremben./*

**057/2020. (VII. 02.) Ök. sz. határozat**

a Képviselő-testület

1. az óvodai csoportok számát a 2020/2021. nevelési évben az alábbiak szerint határozza meg:

|  |  |
| --- | --- |
| Pesterzsébeti Baross Német Nemzetiségi Óvoda és tagóvodája összesen:  | 8 csoport |
| Pesterzsébeti Gézengúz Óvoda és tagóvodái összesen: | 15 csoport |
| Pesterzsébeti Gyermekmosoly Óvoda és tagóvodái összesen: | 16 csoport |
| Pesterzsébeti Kerekerdő Óvoda és tagóvodája összesen: | 12 csoport |
| Pesterzsébeti Lurkóház Óvoda és tagóvodái összesen: | 14 csoport |
| Pesterzsébeti Nyitnikék Óvoda és tagóvodái összesen: | 15 csoport |
| **ÖSSZESEN** | **80 csoport** |

1. a Pesterzsébeti Baross Német Nemzetiségi Óvoda engedélyezett létszámkeretét 2 fő óvodapedagógus és 1 fő dajka, valamint 1 fő pedagógiai asszisztens státusszal csökkenti a táblázatban foglaltak szerint.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Fő** | **illetmény** **1 hó (Ft)** | **illetmény** **3 hó (Ft)** | **17,5% munkáltatót terhelő járulékok** **(Ft)** | **összes illetmény járulékokkal****(Ft)** | **végkielégítés****(Ft)** |  **megszűnés időpontja** |
| üres óvoda-pedagógus álláshely | 2 | 675 990 | 2 027 970 | 354 895 | 2 382 865 |  | 2020. 09. 01. |
| dajka | 1 | 231 660 | 694 980 | 121 621 | 816 601 |  | 2020. 09. 01. |
| pedagógiai asszisztens | 1 | 231 660 | 694 980 | 121 621 | 816 601 |  | 2020. 09. 01. |
| **összesen** |  | **1 139 310** | **3 417 930** | **598 137** | **4 016 067** |  |  |

3. a Pesterzsébeti Kerekerdő Óvoda engedélyezett létszámkeretét 2 fő óvodapedagógus és 1 fő dajka státusszal csökkenti az alábbiak figyelembevételével.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Fő** | **illetmény** **1 hó (Ft)** | **illetmény** **3 hó (Ft)** | **17,5% munkáltatót terhelő járulékok** **(Ft)** | **összes illetmény járulékokkal****(Ft)** | **végkielégítés****(Ft)** | **megszűnés időpontja** |
| üres óvoda-pedagógus álláshely | 2 | 475 020 | 1 425 060 | 249 386 | 1 674 445 |  | 2020. 09. 01. |
| dajka | 1 | 231 660 | 694 980 | 121 621 | 816 601 |  | 2020. 09. 01. |
| **összesen** |  | **706 680** | **2 120 040** | **371 007** | **2 491 046** |  |  |

4. a Pesterzsébeti Nyitnikék Óvoda engedélyezett létszámkeretét 6 fő
 óvodapedagógus és 3 fő dajka státusszal és 1 fő pedagógiai asszisztens
 státusszal csökkenti az alábbiak figyelembevételével.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Fő** | **illetmény** **1 hó (Ft)** | **illetmény** **3 hó (Ft)** | **17,5% munkáltatót terhelő járulékok** **(Ft)** | **összes illetmény járulékokkal****(Ft)** | **végkielégítés****(Ft)** | **megszűnés időpontja** |
| üres óvoda-pedagógus álláshely | 6 | 1 772 685 | 5 318 055 | 930 660 | 6 248 715 |  | 2020. 09. 01. |
| pedagógiai asszisztens | 1 | 231 660 | 694 980 | 121 622 | 816 601 |  | 2020. 09. 01. |
| dajka | 3 | 694 980 | 2 084 940 | 364 865 | 2 449 805 |  | 2020. 09. 01. |
| **összesen** |  | **2 699 325** | **8 097 975** |  **1 417 147** | **9 515 121** |  |  |

Felelős: Szabados Ákos polgármester

Határidő: 2020. augusztus 31.

***9. napirendi pont:*** Javaslat a Jahn Ferenc Dél-pesti Kórház támogatására

 Előadó: Szabados Ákos polgármester

Kovács Eszter: Megnyitja a napirendi pontot, kéri a bizottságok véleményét.

Kellner Katalin: Az Egészségügyi Bizottság az előterjesztésben szereplő határozati javaslat elfogadását támogatta.

Rábel Krisztina: A Pénzügyi Bizottság az előterjesztésben szereplő határozati javaslat elfogadását támogatta.

Mach Péter: Nem szeretne nagypolitikát belevinni a dologba, meg is fogja szavazni a döntést, akármi lesz a testület többségének a véleménye ezzel a napirendi ponttal kapcsolatosan. Úgy gondolja, hogy akik az egészségügyi intézményekben dolgoztak azok mindent megtettek azért, hogy a nehéz körülmények között is ellássák azt, ami az Ő feladatuk. Köszönet és hála nekik. A szociális szférában dolgozók nem kapták meg a félmillió forint bruttó jutalmat. Bármit is gondol arról, hogy a kormány állítólag mindent megtett a jutalmazással kapcsolatosan mégis a kórház az önkormányzathoz fordult. Úgy gondolja, hogy támogassák a kérést, illetve a szociális szférában dolgozóknak is hasonló mértékű támogatást biztosítson az önkormányzat, mert az elmúlt időszakban Ők is rengeteget dolgoztak.

Nemes László: A Demokratikus Koalíció képviselői azzal a kéréssel fordulnak a képviselő-testületen keresztül a kórházhoz, hogy ha van olyan dolgozó, aki nem kapott a bruttó 500 ezer forintos állami juttatásból, akkor Ők előnyben részesüljenek az önkormányzat által biztosított összeg kiosztása során. Örülnének annak, hogy ha a képviselő-testület visszajelzést kapna arról, hogy ez milyen arányban történt.

Kovács Eszter: Megállapítja, hogy kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

 Megállapítja, hogy a jelenlévő 17 képviselő 16 igen 0 nem 0 tartózkodással elfogadja azt.

*/Komoróczy László jelen van az ülésteremben, de nem szavaz!/*

*/Szabados Ákos polgármester nem tartózkodik az ülésteremben./*

**058/2020. (VII. 02.) Ök. sz. határozat**

a Képviselő-testület

1. a Jahn Ferenc Dél-pesti Kórház és Rendelőintézetet (1204 Budapest, Köves u. 1.) bruttó 2.000.000- Ft azaz kettőmillió forint támogatásban részesíti, - amely összeg tartalmazza a munkáltató által fizetendő munkaadókat terhelő járulék és szociális hozzájárulási adót is - melynek fedezetét az
 Önkormányzat 2020. évi költségvetéséről szóló 9/2020. (II.25.)
 önkormányzati rendelet 2.8. melléklet beruházási kiadásai K64
 Egészségügyi fejlesztések sorról biztosítja az Önkormányzat.

2. a támogatás kizárólag az intézményben kiemelkedő munkát végző
 egészségügyi dolgozók Semmelweis - napi jutalmazására fordítható, melyről Támogatási Szerződést kell kötni és elszámolás köteles.

3. felkéri a polgármestert a szükséges intézkedések megtételére.

Felelős: Szabados Ákos polgármester

Határidő: 2020 július 2.

***10. napirendi pont:*** Javaslat az Adományvonal számlára érkezett felajánlott
 pénzösszegek elfogadására

 Előadó: Szabados Ákos polgármester

Kovács Eszter: Megnyitja a napirendi pontot, kéri a Pénzügyi Bizottság véleményét.

Rábel Krisztina: A Pénzügyi Bizottság az előterjesztésben szereplő határozati javaslat elfogadását támogatta.

Kovács Eszter: Megállapítja, hogy kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Szabados Ákos polgármester nem tartózkodik az ülésteremben./*

**059/2020. (VII. 02.) Ök. sz. határozat**

a Képviselő-testület

1. elfogadja az önkormányzat által létrehozott Adományvonal számlára
 (számlaszáma: 12001008-01510331-02900005) 2020. május 7. napjától
 2020. június 08. napjáig érkezett, a koronavírus járvány elleni védekezés
 érdekében Budapest Főváros XX. kerület Pesterzsébet Önkormányzata
 részére felajánlott mindösszesen 510.000 Ft-ot.

2. a határozat 1. pontjában szereplő Adományvonal számláról kizárólag a
 koronavírus járvány elleni védekezés költségei kerülhetnek kifizetésre.

Felelős: Szabados Ákos polgármester

Határidő: azonnal

***11. napirendi pont:*** Javaslat az Önkormányzat közép- és hosszú távú
 vagyongazdálkodási tervének felülvizsgálatára

 Előadó: Szabados Ákos polgármester

Kovács Eszter: Megnyitja a napirendi pontot, kéri a bizottságok véleményét.

Csaszny Márton: A Gazdasági Bizottság javasolja a képviselő-testület számára, hogy a vagyongazdálkodási terv felülvizsgálatát fogadja el.

Mach Péter: A Környezetvédelmi és Városfejlesztési Bizottság a vagyongazdálkodási terv elfogadását javasolja.

*/Nemes László alpolgármester és Somodi Klára képviselő 1620-kor elhagyja az üléstermet./*

Ettvel Zoltán: Az előterjesztés mellékletében szereplő vagyongazdálkodási terv 4.1.22. pontja a Budapesti Vegyiművek Illatos úti telephellyel kapcsolatosan fennálló környezetkárosító helyzetével foglalkozik viszonylag röviden. Fel kell hívni a kormány és az illetékes szervek figyelmét a kármentesítés szükségességére. Azért emeli ki ezt, mert a Környezetvédelmi és Városfejlesztési Bizottság márciusi ülése elmaradt. Ez a téma akkor napirendi pont lett volna, azonban a veszélyhelyzet miatt erre nem került sor. Nagyon fontos, hogy ebben az ügyben tájékozottak legyenek azért is, mert a lakosság nagyon sokszor érdeklődik a témával kapcsolatosan, főleg a Határ út – Nagykőrösi út környékén élők.

Juhász Lajosné: A FIDESZ frakció véleménye szerint hatékonyabbnak kellene lennie a vagyongazdálkodási tervnek. A frakció más koncepció mentén állítaná össze a vagyongazdálkodási tervet, és ennek megfelelően fognak szavazni.

Csaszny Márton: Mint ismeretes nem oldódott meg a Gubacsi lakótelep és a Mediterrán Lakótelep összekötése a Kossuth Lajos utcával, akármennyire is tervezték azt. Nem módosítva a tervet, de javasolja, hogy gondolják végig a jelenlegi aluljáró átépítését, bővítését, esetleg üzletekkel való ellátását tekintettel többek között arra, hogy a Belgrád-Budapest vasútvonal miatt szinte biztos, hogy ennek a kis vasúti megállónak is a forgalma jelentősen meg fog növekedni. Véleménye szerint a Helsinki út 26. sz. alatt található „komplexumot” a fejlesztésben szintén be lehetne vonni. Lehet, hogy egy nagyszabású komplex tervet itt meg lehetne valósítani.

*/ Somodi Klára képviselő 1623-kor visszatér az ülésterembe./*

Mach Péter: Megerősíti Csaszny Márton képviselő javaslatát, kérjék fel a polgármester urat, hogy kezdeményezzen egyeztetést a MÁV-val és a fővárossal arról, hogy gondolják végig a vasúti aluljáró kérdését, hogy hogyan lehetne akadálymentesen eljutni a Gubacsi lakóteleptől a Városközpont felé? Néhány hónappal ezelőtt Karácsony Gergely főpolgármester úrral felcipeltette az aluljáró lépcsőjén a kerékpárját. Ő akkor azt mondta, hogy sikeres volt a „projekt”, hajlandó erről a témáról egyeztetni. Kéri Szabados Ákos polgármestert, hogy kezdeményezzen egyeztetést az ügyben.

*/Nemes László alpolgármester 1624-kor visszatér az ülésterembe./*

Komoróczy László: A vagyongazdálkodási terv elfogadását támogatja, hiszen az elmúlt években, amikor módosították a tervet, akkor az Ő javaslatai bekerültek a vagyongazdálkodási tervbe. Felhívja a figyelmet, hogy a Polgármesteri Hivatalban bizonyos munkakörülmények javítására is szükség volna. Így például a Nagyterem klimatizálását is meg kellene oldani, hiszen maguk is tapasztalják, hogy órákon át nem lehet így dolgozni, hőség van a teremben. Vannak olyan osztályok, ahol szintén nincs klimatizálás. Javasolja, hogy ütemezetten, nyílván nem az idén, de tervezzék be ezt is.

Kovács Eszter: Megjegyzi, hogy a klimatizálás szempontjából a legkritikusabb helyzet a Polgármesteri Hivatalon belül a Nagyteremben van. A hivatalban a munkatársak sokkal komfortosabb körülmények között dolgozhatnak. Megállapítja, hogy kérdés, hozzászólás nem hangzik el, a vitát lezárja.

Szavazásra teszi fel az előterjesztésben szereplő határozati javaslat elfogadását.

 Megállapítja, hogy a jelenlévő 17 képviselő 13 igen 4 nem 0 tartózkodással elfogadja azt.

*/Szabados Ákos polgármester nem tartózkodik az ülésteremben./*

**060/2020. (VII. 02.) Ök. sz. határozat**

a Képviselő-testület

elfogadja Budapest Főváros XX. kerület Pesterzsébet Önkormányzatának közép- (2020-2022.) és hosszú távú (2020-2024.) Vagyongazdálkodási Tervét, mely a határozat mellékletét képezi.

Felelős: Szabados Ákos polgármester

Határidő: azonnal

*/Budapest Főváros XX. kerület Pesterzsébet Önkormányzatának közép- (2020-2022.) és hosszú távú (2020-2024.) Vagyongazdálkodási terve a jegyzőkönyv mellékletét képezi!/*

***12. napirendi pont:*** Javaslat Fővárosi Katasztrófavédelmi Igazgatóság részére
 Budapest XX. kerület Kossuth Lajos u. 89. I/13. szám alatti, valamint a Bp. XX. Topánka u. 3. IV/42. szám alatti lakásra vonatkozó bérlőkijelölési jog biztosítására

 Előadó: Szabados Ákos polgármester

Kovács Eszter: Megnyitja a napirendi pontot, kéri a Szociális Bizottság véleményét.

Nagy Lászlóné A Szociális Bizottság az előterjesztésben szereplő határozati javaslat elfogadását támogatja azzal a kiegészítéssel, hogy 2025. március 31-ig határozott időtartamra biztosítsák a bérlőkijelölést.

Kovács Eszter: Megállapítja, hogy kérdés, hozzászólás nem hangzik el, a vitát lezárja.

Szavazásra teszi fel a Szociális Bizottság elhangzott módosító javaslatával egyidejűleg az előterjesztésben szereplő határozati javaslat elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Szabados Ákos polgármester nem tartózkodik az ülésteremben./*

**061/2020. (VII. 02.) Ök. sz. határozat**

a Képviselő-testület

I. az Önkormányzat tulajdonában álló lakások és nem lakás céljára szolgáló helyiségek bérbeadásának feltételeiről szóló 27/2015. (XI. 16.) számú rendelet 14. § (1) bekezdés b) pontja alapján 2021. április 1. napjától 2025. március 31. napjáig terjedő időszakra, **4 év határozott időtartamra szóló, bérlőkijelölési jogot biztosít** a **Bp. XX. Kossuth Lajos u. 89. I/13.** szám (172356/0/A/13 hrsz) alatt található, valamint **a Bp. XX. Topánka u. 3. IV/42.** (170204/70/A/22. hrsz) szám alatti lakásra a Fővárosi Katasztrófavédelmi Igazgatóság szervezeti rendszerébe tartozó XX. kerületi Hivatásos Tűzoltóparancsnokság számára.

A Képviselő-testület felhatalmazza a polgármestert, hogy Fővárosi Katasztrófavédelmi Igazgatóság vezetőjével megállapodást kössön a bérlőkijelölési jog gyakorlására vonatkozóan az alábbi feltételekkel:

- a bérlőkijelölési jog alapján kijelölt bérlővel az Önkormányzat szociális alapú lakbér megfizetése mellett köt bérleti szerződést, és a bérlőt terheli a lakás mindenkori közös költségének és közüzemi díjainak megfizetési kötelezettsége is,

- bérlőkijelölési jog gyakorlója köteles a bérlőkijelölési jog megszűnésekor a lakást kiürített, rendeltetésszerű használatra alkalmas állapotban történő visszaadásáról gondoskodni.

II. Felkéri a polgármestert, hogy a határozat végrehajtása érdekében intézkedjen.

Felelős: Szabados Ákos polgármester

Határidő: 2020. augusztus 31.

***13. napirendi pont:*** Javaslat a Bp. XX. Ónodi u. 14. szám alatti volt általános
 iskola ingatlanának hasznosítására lefolytatott pályázati
 eljárás eredményéről szóló döntés meghozatalára, új pályázat kiírására

 Előadó: Szabados Ákos polgármester

Kovács Eszter: Megnyitja a napirendi pontot, kéri a bizottságok véleményét.

Csaszny Márton: A Gazdasági Bizottság már a Pénzügyi Bizottságon elhangzott kiegészítésekkel együtt tárgyalta meg az előterjesztést, amely tartalmazza a bérbeadásra vonatkozó pályázati kiírást is. A bizottság egyhangúlag támogatta mindkét pályázati kiírást, valamint a lezárt pályázat eredménytelenné való nyilvánítását is.

Mach Péter: A Környezetvédelmi és Városfejlesztési Bizottság a kiegészítésekkel együtt támogatja elfogadásra a határozati javaslatot.

Rábel Krisztina: A Pénzügyi Bizottság támogatja a bérbeadásra vonatkozó konstrukcióval történő kiegészítéssel a határozati javaslat elfogadását.

Nemes László: Többen azt szeretnék, ha ez a régi épület megmaradna Pesterzsébet színfoltjaként. Az épület körülbelül a Városházával egyidős.

Ettvel Zoltán: A Városháza 1906-ban épült, ez az épület pedig 1900-ban.

Nemes László: Az Ónodi utcai épület hat évvel idősebb, mint a Városháza, de azonos stílusú épületek. Annak ellenére, hogy nem volt használatban, szeretnék, ha az épület megmaradna, és nyilván nemcsak üresen állna, hanem valamilyen, a köz számára hasznos funkciót kapna. Ennek a megoldására három lehetőség adóhat jelenleg. Az egyik, hogy eladják, és a kérésüket átadják a vevőnek, hogy Ő gondozza, tartsa evidenciában. A második, illetve a harmadik lehetőség, hogy az épületet megtartják önkormányzati tulajdonban, de annak érdekében, hogy a szükséges felújítások megtörténjenek, és a hasznos funkció is megvalósuljon bérleti jogviszonyt létesít az önkormányzat egy bérlővel, vagy használatba adják. Emlékeznek ezekre a konstrukciókra, hiszen a volt Tátra téri Általános Iskola kapcsán mind a három megoldási lehetőség felmerült. Javasolja, hogy a bizottságok véleménye mellett ezeknek a lehetőségnek mindegyike legyen nyilvános, ha olyan szándékú bérlő jelentkezne, aki bármelyik konstrukciót el tudja képzelni, akkor legyen módja arra, hogy azzal élhessen. Az első két lehetőségre a pályázat kiírása a megfelelő forma akár eladási, akár bérleti konstrukcióról van szó. A harmadik esetben nem szokták meghirdetni, de személy szerint azt javasolja, hogy ha nem tiltja ezt semmi, akkor azt a lehetőséget is vessék fel, hogy nem csak tartós bérletbe adnák a létesítményt, hanem akár egy hosszútávú ingyenes használatba is. Amennyiben erről értesülnének azok, akik valamilyen hasznos közfunkciót szeretnének megvalósítani, akkor talán ez a lehetőség bővítené azok körét, akik jelentkezni fognak.

Somodi Klára: Három éve is élt azzal a javaslattal, amit most tesz. A főváros minden évben ír ki pályázatot a védett épületekre, és minden évben lehet - lehetett volna többször - több tízmillió forintra pályáznia az önkormányzatnak. Kéri, hogy ha erre lehetőség adódik most, akkor próbáljanak meg pályázni, hogy legalább a tetőt, vagy valami mást rendbe hozzanak az épületen.

Kernné dr. Kulcsár Dóra: Nemes László alpolgármester hozzászólásával kapcsolatosan megkérdezi, hogy technikailag a használatba adásról szóló értesítést hirdetmény formájában képzelte-e el? Tegyenek közzé egy hirdetményt, hogy értékesítés, bérbeadás, egyéb célú hasznosítás…?

*/Szabados Ákos polgármester 1632-kor visszatér az ülésterembe./*

Juhász Lajosné: Helyben frakciószünet elrendelését kéri.

*/Juhák Tamás képviselő 1633-kor elhagyja az üléstermet./*

Kovács Eszter: Juhász Lajosné képviselő kérésének megfelelően helyben egyperc frakciószünetet rendel el.

***F R A KC I Ó S Z Ü N E T***

Juhász Lajosné: Kéri, hogy külön szavazzanak az eredeti bizottsági javaslatról, az eladásról, a bérbeadásról. Külön szavazást kér Nemes László alpolgármester úr javaslatáról, az ingyenes használatba adásról.

Kovács Eszter: Megállapítja, hogy a napirendi pont kapcsán több kérdés, hozzászól nem hangzik el, a vitát lezárja. Javasolja, hogy legyen egy negyedik határozat, amely Nemes László alpolgármester által elmondott javaslatot tartalmazza. Ennek megfelelően szavazzanak a kiosztásra került, a napirendi pont kiegészítésében szereplő 1.,2., 3., határozati javaslatokról, külön szavaztat majd Nemes László elhangzott javaslatáról.

Szavazásra teszi fel a kiosztott kiegészítésben szereplő 1. határozati javaslat elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Juhák Tamás képviselő nem tartózkodik az ülésteremben./*

**062/2020. (VII. 02.) Ök. sz. határozat**

a Képviselő-testület

a **Budapest XX. Ónodi u. 14. szám alatti, 170594/2 hrsz. alatt nyilvántartott ingatlan értékesítésére vonatkozó**, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglalt hatáskörében eljárva a polgármester által hozott 18/2020. (III. 26.) BPXXPM számú határozattal kiírt **pályázati eljárás** – ajánlat hiányában **eredménytelen**.

Felelős: Szabados Ákos polgármester

Határidő: adott

Kovács Eszter: Szavazásra teszi fel a kiosztott kiegészítésben szereplő 2. határozati javaslat elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Juhák Tamás képviselő nem tartózkodik az ülésteremben./*

**063/2020. (VII. 02.) Ök. sz. határozat**

a Képviselő-testület

1. nyílt pályázat útján – a helyi védettségre vonatkozó tájékoztatással –
 értékesíteni kívánja a kizárólagos tulajdonában lévő, 170594/2 hrsz. alatt
 nyilvántartott, természetben **Budapest XX. Ónodi u. 14.** szám alatti
 ingatlant. Elfogadja a CPR-Vagyonértékelő Kft. 2020. február 18-án napján kelt értékbecslésében foglaltakat.
2. elfogadja a határozat mellékletét képező pályázati felhívás szövegét azzal, hogy
3. az ingatlanra vonatkozóan megajánlható minimális vételár összegét a CPR Vagyonértékelő Kft. 2020. február 18-án kelt értékbecslésében meghatározott értékben, **257.800.000,- Ft +áfa** összegben határozza meg,
4. a pályázók által fizetendő ajánlati biztosíték összegét **12.890.000,- Ft** összegben határozza meg,
5. a pályázatok benyújtására vonatkozó határidőt a pályázati felhívás közzétételétől számított 60 napban határozza meg.
6. felkéri a polgármestert, hogy a pályázati felhívás helyben szokásos módon történő közzététele érdekében intézkedjen.
7. felkéri a polgármestert, hogy a pályázati eljárásban benyújtott ajánlatok elbírálására vonatkozó előterjesztést a benyújtásra nyitva álló határidő lejártát követően terjessze a Képviselő-testület ülése elé.
8. felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: adott

*/A pályázati felhívás a jegyzőkönyv mellékletét képezi!/*

Kovács Eszter: Szavazásra teszi fel a kiosztott kiegészítésben szereplő 3. határozati javaslat elfogadását.

 Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*/Juhák Tamás képviselő nem tartózkodik az ülésteremben./*

**064/2020. (VII. 02.) Ök. sz. határozat**

a Képviselő-testület

1. nyílt pályázat útján, bérleti jogviszony keretében kívánja hasznosítani – a helyi védettségre vonatkozó tájékoztatással – a kizárólagos tulajdonában lévő, 170594/2 hrsz. alatt nyilvántartott, természetben **Budapest XX. Ónodi u. 14.** szám alatti ingatlant.

1. elfogadja a határozat mellékletét képező pályázati felhívás szövegét azzal, hogy
2. az ingatlan bérletére vonatkozóan megajánlható minimális bérleti díj összegét 1.083.000,- Ft/hó+áfa összegben határozza meg, elfogadva a 2020. február 18-án kelt értékbecslési szakvéleményben foglaltakat,
3. a bérleti jogviszony időtartamát 15 év határozott időtartamban határozza meg,
4. az ingatlanban a bérlő által elvégezni vállalt, a nyertes pályázatban meghatározott, és a Képviselő-testület által jóváhagyott értéknövelő beruházások megtérítésére – legfeljebb a bérleti jogviszony időtartam alatt fizetendő bérleti díj 75%-ának erejéig – a bérlő pályázatban megfogalmazott kérésére lehetőséget biztosít,
5. a pályázók által fizetendő ajánlati biztosíték összegét a megajánlott havi bruttó bérleti díj háromszorosának megfelelő összegben határozza meg,
6. a pályázatok benyújtására vonatkozó határidőt a pályázati felhívás közzétételétől számított 60 napban határozza meg.
7. felkéri a polgármestert, hogy a pályázati felhívás helyben szokásos módon történő közzététele érdekében, illetve internetes portálon történő közzététele érdekében intézkedjen.
8. felkéri a polgármestert, hogy a pályázati eljárásban benyújtott ajánlatok elbírálására vonatkozó előterjesztést a benyújtásra nyitva álló határidő lejártát követően terjessze a Képviselő-testület soron következő ülése elé.
9. felkéri a polgármestert, hogy a határozat végrehajtása érdekében a szükséges intézkedéseket tegye meg.

Felelős: Szabados Ákos polgármester

Határidő: adott

*/A pályázati felhívás a jegyzőkönyv mellékletét képezi!/*

Kovács Eszter: Szavazásra teszi fel Nemes László alpolgármester elhangzott javaslatának elfogadását, amely szerint felkérik a polgármestert, hogy a Bp. XX. Ónodi u. 14. szám alatti ingatlan hasznosítására vonatkozóan – mely tartalmazza erre vonatkozó igény esetén az ingyenes használatba adására vonatkozó lehetőséget is – tegyen közzé az Önkormányzat honlapján hirdetményt.

Megállapítja, hogy a jelenlévő 17 képviselő 12 igen 4 nem 1 tartózkodással elfogadja azt.

*/Juhák Tamás képviselő nem tartózkodik az ülésteremben./*

**065/2020. (VII. 02.) Ök. sz. határozat**

a Képviselő-testület

felkéri a polgármestert, hogy a Bp. XX. Ónodi u. 14. szám alatti ingatlan hasznosítására vonatkozóan – mely tartalmazza erre vonatkozó igény esetén az ingyenes használatba adására vonatkozó lehetőséget is – tegyen közzé az Önkormányzat honlapján hirdetményt.

Felelős: Szabados Ákos polgármester

Határidő: adott

*(Juhák Tamás István képviselő úr* *1640-kor visszatér az ülésterembe.)*

***14. napirendi pont:*** Javaslat a Bp. XX. Kossuth Lajos u. 59. szám alatti (172387/0/A/12 hrsz) ingatlan további használatba adására a ClubNetCet Internetes Ismeretterjesztő Egyesület részére

Előadó: Szabados Ákos polgármester

Kovács Eszter: Megnyitja a napirendi pontot. Kéri a bizottságok véleményét.

Csaszny Márton: A Gazdasági Bizottság az eredeti határozati javaslat elfogadását támogatja azzal a kiegészítéssel, hogy egyoldalú jognyilatkozattal harminc napon belül legyen lehetőség felmondani az egy éves szerződést.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő anyagot tárgyalásra alkalmasnak javasolja.

Juhász Lajosné: Milyen módon oldják fel azt az anomáliát, hogy az eredeti javaslat esetében tartózkodnának, viszont ha mégis megszavazza a képviselő-testület, akkor egyetértenek Csaszny Márton képviselő által elmondott Gazdasági Bizottsági javaslattal.

Kovács Eszter: A Gazdasági Bizottság módosító javaslatát adta elő Csaszny Márton képviselő úr, így első körben azt teszi fel szavazásra.

Szavazásra teszi fel a Gazdasági Bizottság határozati javaslatának elfogadását.

Megállapítja, hogy a jelenlévő 18 képviselő 17 igen 0 nem 1 tartózkodással elfogadja azt.

Szavazásra teszi fel az előterjesztésben szereplő eredeti határozati javaslat elfogadását.

Megállapítja, hogy a jelenlévő 16 képviselő 4 igen 2 nem 10 tartózkodással elutasítja azt.

*(Fekete Katalin és Somodi Klára képviselők jelen vannak az ülésteremben, de nem szavaznak.)*

**066/2020. (VII.02.) Ök. sz. határozat**

a Képviselő-testület

1. a Budapest XX. Kossuth Lajos utca 59. szám alatti (172387/0/A/12 hrsz) 25 m2 alapterületű helyiséget 2020. április 1. napjától 2021. március 31-ig terjedő időszakra - 1 évre - **ingyenesen a ClubNetCet Internetes Ismeretterjesztő Egyesület** (székhely: 5540 Szarvas, Damjanich u. 64.) **használatába adja** helyi közművelődési tevékenység közfeladat ellátása érdekében azzal, hogy a használattal kapcsolatban felmerülő közüzemi közszolgáltatásokat és közös költséget a ClubNetCet Internetes Ismeretterjesztő Egyesület köteles viselni és a szerződés tartalmazza az egyoldalú jognyilatkozattal történő harminc napon belüli felmondás lehetőségét az önkormányzat részéről.

Amennyiben a ClubNetCet Internetes Ismeretterjesztő Egyesület a határozat kézhezvételétől számított 60 napon belül nem köti meg a használati szerződést, a Képviselő-testületjelen határozatát visszavontnak tekinti.

II. felkéri polgármestert a szükséges intézkedések megtételére.

Felelős:Szabados Ákos polgármester

Határidő: adott

***15. napirendi pont:*** Javaslat elvi tulajdonosi hozzájárulás megadására a Budapest XX. kerület, Ady Endre u. 150. szám alatti Sporttelepen végzendő beruházások megvalósításához

Előadó: Szabados Ákos polgármester

Kovács Eszter: Megnyitja a napirendi pontot. Kéri a bizottságok véleményét.

Csaszny Márton: A Gazdasági Bizottság az előterjesztésben szereplő határozati javaslat elfogadását támogatja.

Nemesné Németh Judit: A Sportbizottság az előterjesztésben szereplőket tárgyalásra alkalmasnak javasolja.

Rábel Krisztina: A Pénzügyi Bizottság tárgyalásra alkalmasnak találja az előterjesztésben szereplő anyagot.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja.

Szőnyi Attila: Kétségei merülnek fel azt illetően, hogy van-e tényleges szándék arra, hogy Pesterzsébet önkormányzata bármekkora egyéb támogatás révén a következő években százmilliós tételben szeretné valóban felújítani az Ady Endre utcai sportpályát? Erre az önkormányzatnak lesz-e pénze? A bizottságok támogatták a javaslatot, de ha lesz pénzügyi fedezete erre az önkormányzatnak, akkor valóban van-e szándék egy ilyen fejlesztés végrehajtására?

Mach Péter: Egymást követően három hasonló, sportpályázatra vonatkozó napirendet tárgyal a képviselő-testület. A legelső egy professzionális labdarúgóegyesületi stadion felújítása. Ma délben is kapott Harót úrtól egy levelet, amelyben szerepeltették, hogy mire van szinte azonnali szükségük azért, hogy ne legyen bizonytalan a sportegyesület működése. Súlyozni kell és becsapják magukat, ha azt gondolják, hogy az 500 M Ft összegű beruházás önrészének (30 % nagyjából 150 M Ft) pénzügyi forrását biztosítani tudná az önkormányzat. Az egyre nehezebb gazdasági helyzetben személyesen a Zodony utca felújítását és az öltözők megépítését támogatja, mert az az utánpótlás neveléséről szól. Kiemelten támogatja a Pesterzsébeti Jégcsarnok szükségesen elvégzendő felújítását is. Az óvodaudvarokra új játszószereket kell vásárolni, a parkolási gondok megoldására, valamint a Dunaparti sétány teljes megépítésére fordítaná ezt a plusz 150 M Ft összeget. Jelenleg nincsenek abban az helyzetben, hogy a professzionális labdarúgásra a következő két éven belül ekkora összeget szánjanak. Ezt a javaslatot nem támogatja, viszont kéri a másik két pályázat elfogadását.

Nemes László: Nehéz helyzetben vannak, mert mindenki szeretné, ha a sport és az itt lévő infrastruktúra fejlődne a kerületben, de bizonytalan helyzetben van az önkormányzat. Az előkészítő tárgyalások és a bizottsági ülések során, valamint a személyes beszélgetések alkalmával is elhangzottak ezek az aggodalmak. Harót János hallotta ezeket és Ő azért támogatja az „elvi hozzájárulás” elfogadását, mert ha elnök úr ennek tudatában tervezi a pénzügyi finanszírozást, akkor látja, hogy ebben a bizonytalan helyzetben nem tudja megmondani, hogy mekkora összeget költ erre a célra. Sokan gondolják úgy, hogy a jövő évi költségvetés bizonytalan. A borúlátók úgy látják, hogy ősszel jelentős költségvetésmódosítást kell elfogadni, a még borúlátóbbak szerint az októberben érkező iparűzési adó az optimista véleményekhez képest kevesebb lesz. A még borúlátóbbak szerint előfordulhat az is, hogy a kormány az ország gazdasági helyzetére tekintettel nem kéri a cégektől az iparűzési és a társasági adó idei befizetését. Az általa felvázolt fokozatok szerint jelentős a bizonytalanság a beérkező pénzösszegek időzítésén is, hiszen ez nem az önkormányzattól függ. Szó szerint érti a határozatban szereplő „elvi hozzájárulás” elfogadását.

Komoróczy László: Frakciószünetet kér majd a szavazás előtt. A képviselő-testület jelenlegi döntése a következő három napirend tekintetében is érvényes lesz. Muszáj megjegyeznie, hogy nem veszik komolyan a bizottsági ülésen elhangzottakat. Amennyiben valaki közel 300 M Ft összeget kér az önkormányzattól, akkor vegyen részt a bizottsági üléseken és terjessze elő kérését. A frakcióvezetőknek és a bizottsági elnököknek elküldik az előterjesztést véleményezésre és nem reagálnak, akkor mit várnak a szavazás tekintetében a képviselőktől. Jelenleg súlyos gondok vannak, hogyan tegyenek ígéretet egy ilyen magas összeg tekintetében? Ezeket a lehetőségeket Harót János úr megkapja és a kérelmei alapján, előterjesztik majd a szövetség döntését októberben és decemberben is. Nagyon rossz emlékei vannak az uszoda tekintetében, amikor a strand kialakításáról volt szó, mert helyette az jött vissza, hogy az önkormányzat egy fedett uszodát épített, aminek majd nem tudja biztosítani a fenntartását. Az elvi hozzájárulás azt jelenti, hogy Harót Jánost felhatalmazzák arra, hogy a cégektől megkérje a támogatási összegeket és akkor a képviselő-testület a szövetségnél lekötött pénzösszegekre „nem”-et mond? A frakcióülésen aláveti magát a döntésnek és ez neki nem okoz problémát, de amennyiben az önkormányzatnak nem áll rendelkezésére a megfelelő pénzügyi fedezet, úgy nem szavazza meg a tényleges kiadást. Szerinte a 2020-ban egyáltalán nem lesz erre pénzügyi fedezete az önkormányzatnak. Jövőre, esetleg a második félévben már átláthatóbb lesz az önkormányzat költségvetése.

Nemesné Németh Judit: A kialakult bizonytalan helyzet miatt egyelőre az elvi hozzájárulását adja meg. Úgy gondolja, hogy ez még nem jelent akkora elkötelezettséget. Harót János a bizottsági ülések előtt egy nappal írt levelet az elnököknek. Kellemetlenül érintette, hogy Ő a bizottsági ülést követően konkrétan este 9 órakor kapta meg Harót János levelét.

Szabados Ákos: A jelenlegi napirendtől függetlenül elmondja, hogy vannak prioritások és a képviselő-testületnek a kijelölt utat kell figyelembe vennie. A választási kampányban a jelöltek tájékoztatják a lakosokat, hogy mit szeretnének a saját körzetükben, illetve mi szerepel egy polgármesteri programban. Egyáltalán szerepel-e abban a sporttevékenységek támogatása? A stratégiai tervezésben és az elmúlt évek döntéseit figyelembe véve az látható, hogy a sporttevékenység – ha nem is kiemelt – nagyobb figyelemmel kezelt területnek számít. Aki Pesterzsébeten jár iskolába az lehetőség szerint ne kerüljön hátrányosabb helyzetbe egy Budán élő diáknál. Az Ő idejében osztálykirándulásnak számított a sportuszoda meglátogatása. A kerületben lévő uszoda, jégcsarnok és a sportpályák fenntartása nem kis költséggel jár. A TAO egy lehetőség arra, hogy az önkormányzat spóroljon. Minden TAO támogatási összeg mellé 30 %-kot tehet az önkormányzat, amely egyébként talált pénz. Ha a zöldfelületi fejlesztésekkel szemben a sportcélú tevékenységeket támogatják, akkor - a megkapott TAO-keret valamilyen mértékéig - teljes egészében odaadja az önkormányzat ezt a támogatást. Ha 300 M Ft összeg TAO keretet kap az önkormányzat akkor odaadja-e ezt az összeget? Szinte biztos abban, hogy nem fog 300 M Ft önrészt biztosítani az önkormányzat. Nyilvánvaló, hogy a szándéknyilatkozat nem a teljes összeg kifizetésére szól, hanem arra, hogy az ESMTK benyújthassa a pályázatát. Arról kell majd döntenie a képviselő-testületnek, hogy a megnyert összeg hány százalékáig hajlandó azt a bizonyos 30 % önrészt finanszírozni. Megjegyzi, hogy ez a képviselő-testület szuverén joga. Valóban kiszámíthatatlan az önkormányzat jövőbeni pénzügyi helyzete. A mai beszámolóban szerepel, hogy a lakásbérleti és helyiségbérleti díjhalasztás tekintetében tömeges visszamondásokra számítottak, de szerencsére ez nem így történt. Véleménye szerint az adófizetési képesség, vagy szándék esetében is jobb a helyzet a vártnál. El kell dönteni, hogy milyen fejlesztési irányokat jelölnek ki. A Dunaparti sétány esetében a pályázati pénzek egy rövid szakasz kialakítását teszik lehetővé, vagy önrészt növel az önkormányzat, vagy újabb pályázati pénzügyi forrást kell találniuk. Hasonló döntés volt, amikor a képviselő-testület növelte a szociális juttatások kereteit, hiszen még senki nem gondolt járványügyi helyzetre, de az ekkor megnövekedett igényeket is lehetett a meglévő pénzügyi költségvetési sorok esetén kezelniük. Ez is egyfajta prioritást jelent, amit figyelembe kell venniük a következő időszakokban is. Az uszoda egy teljesen új beruházás volt, így nem vethető össze a mostani igényekkel. Jelenleg a már meglévő és üzemelő létesítmények felújításáról, vagy éppen jobbá tételéről van szó.

Kovács Eszter: Frakciószünetet rendel el.

***F r a k c i ó s z ü n e t***

Kovács Eszter: Az ülés vezetését átadja Szabados Ákos polgármester részére.

Szabados Ákos: Az ülés vezetését átveszi. Megállapítja, hogy 18 képviselő van jelen az ülésteremben, a képviselő-testület határozatképes. Megadja a szót Somodi Klára képviselő asszonynak.

Somodi Klára: Felkéri a polgármestert, hogy az SzMSz szerint szavazzon a képviselő-testületi ülés egy órával történő meghosszabbításáról.

Szabados Ákos: A határozathozatal előtt megadja a szót Harót Jánosnak.

Harót János: Szeretne tisztázni egy-két dolgot. Egyedül a Gazdasági Bizottság ülésén nem vett részt, mert biztonságtechnikai bejárást tartottak az ESMTK pályán. Megjegyzi azt is, hogy az ESMTK nem professzionális klub, soha nem is volt, csak utoljára 1949-ben, amikor ki is estek az NB I-ből. Szeretnének itt maradni az NB III-ban. A jelenlegi képviselő-testület segítségével eddig sikerült közel 1,5 Mrd forintösszeget hozni a rendszerbe. (TAO, 10 %-os önkormányzati kötelezettség, 100 %-os támogatások) Ebből próbálták fejleszteni a sportpályákat, valamint javítani a körülményeket és az önkormányzat és a képviselő-testület igényeit figyelembe véve megpróbálták azokat a munkálatokat elvégezni, amelyekre a pénzek összejöttek. Csak úgy érvényes a pályázat, ha tulajdonosi hozzájárulást kapnak, különben nem tudják beadni és elesnek attól a lehetőségtől is, hogy a felújításokat elvégezzék. Az Ady Endre utcai pálya 1930-ban épült, szeretnének, ha nem is egy XXI. századi, hanem egy XX. századi állapotnak megfelelő létesítményt.

A bizottsági üléseken tájékoztatta a jelenlévőket arról, hogy a TAO támogatási lehetőséget mindenképpen a képviselő-testület elé kell terjeszteniük, azért, hogy tudják-e, vagy nem támogatni az önrészt. Amennyiben nem tudják, úgy a beruházást csúsztatják és a képviselő-testülettel egyeztetve, a költségvetési rendelet figyelembevételével majd később hoznak döntést a beruházásról. Kéri, hogy adják meg az elvi hozzájárulásukat mert így elveszítik a lehetőséget a további pénzösszegek biztosítására, valamint arra, hogy a kerületben lévő létesítményeket legalább a XX. századi feltételeknek megfelelően felújíthassák.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 8 igen 3 nem 7 tartózkodással elutasítja azt.

**067/2020. (VII.02.) Ök. sz. határozat**

a Képviselő-testület

nem adja meg elvi tulajdonosi hozzájárulását az Erzsébeti Spartacus Munkás Testedző Kör Labdarúgó Egylet Kft. részére a Budapest Főváros XX. kerület Pesterzsébet Önkormányzata kizárólagos tulajdonában lévő Budapest XX. Ady Endre út 150. szám alatti Sporttelep (177222 és 177223 hrsz.) területén TAO támogatásból megvalósítandó munkák elvégzéséhez szükséges pályázati forrás biztosítása érdekében a Magyar Labdarúgó Szövetséghez benyújtandó pályázathoz.

Határidő: adott

Felelős: Szabados Ákos polgármester

Szabados Ákos: Az előző döntés kapcsán egy baja van, mely alapján az NB III-as csapat nem tudja majd lejátszani a mérkőzést a Budapest XX. Ady Endre út 150. szám alatti Sporttelepen, pályát kell bérelnie a hazai meccsekre. Amennyiben itthon akarják lejátszani a meccset, akkor a saját tulajdonú létesítményére az önkormányzatnak kell költenie.

***16. napirendi pont:*** Javaslat elvi tulajdonosi hozzájárulás megadására a Bp. XX. Zodony u. 2. szám alatti Sporttelepen végzendő beruházások megvalósításához

Előadó: Szabados Ákos polgármester

Szabados Ákos: Megnyitja a napirendet, kéri a bizottságok véleményét.

Csaszny Márton: A Gazdasági Bizottság az előterjesztésben szereplő határozati javaslat elfogadását támogatja.

Nemesné Németh Judit: A Sportbizottság az előterjesztést tárgyalásra alkalmasnak tartja.

Rábel Krisztina: A Pénzügyi Bizottság az anyagot tárgyalásra alkalmasnak javasolja.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**068/2020. (VII.02.) Ök. sz. határozat**

a Képviselő-testület

1. Budapest Főváros XX. kerület Pesterzsébet Önkormányzata kizárólagos tulajdonában lévő Budapest XX. Zodony u. 2. szám alatti Sporttelep (170187/92 hrsz.) területén a TAO támogatásból megvalósítandó
* öltöző felújítása
* napelem-napkollektor beruházás
* pálya világítás kiépítése
* korlátépítés

munkák elvégzéséhez szükséges pályázati forrás biztosítása érdekében a Magyar Labdarúgó Szövetséghez benyújtandó pályázathoz elvi tulajdonosi hozzájárulását megadja az Erzsébeti Spartacus Munkás Testedző Kör Labdarúgó Egylet Kft. részére.

1. felhívja a figyelmet arra, hogy az elvi tulajdonosi hozzájárulás megadása nem jelent kötelezettségvállalást a végleges tulajdonosi hozzájárulás megadására, illetve az önerő biztosítására.
2. felkéri a polgármestert, hogy határozat végrehajtása érdekében a szükséges intézkedéseket tegye meg.

Határidő: adott

Felelős: Szabados Ákos polgármester

***17. napirendi pont:*** Javaslat elvi tulajdonosi hozzájárulás megadására a
 Pesterzsébeti Jégcsarnokban végzendő felújítások
 megvalósításához

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Nemesné Németh Judit: A Sportbizottság az előterjesztésben szereplő határozati javaslat elfogadását támogatja.

Rábel Krisztina: A Pénzügyi Bizottság tárgyalásra alkalmasnak tartja előterjesztésben szereplő határozati javaslatot.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja.

Csaszny Márton: A Gazdasági Bizottság az előterjesztésben szereplő határozati javaslat elfogadását támogatja.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**069/2020. (VII.02.) Ök. sz. határozat**

a képviselő-testület

1. Budapest Főváros XX. kerület Pesterzsébet Önkormányzata kizárólagos tulajdonában lévő Budapest XX. Zodony u. 1. szám alatti Pesterzsébeti Jégcsarnok (170187/81 hrsz.) területén TAO támogatásból megvalósítandó
* Szociális helyiségek felújítása
* Nyílászárók cseréje
* Öltözők felújítása
* Külső festés
* Lábazati kövek cseréje
* Jégolvasztó akna, víz visszaforgató rendszer, fedett rolba kijáró
* Tetőtéri gerendák karbantartása
* Szennyvízszivattyú rendszer modernizálása
* Egyéb helyiségek beázásának elhárítása
* Esővíz elvezető rendszer
* Parkolófedés napelemrendszerrel

munkák elvégzéséhez szükséges pályázati forrás biztosítása érdekében a Magyar Jégkorong Szövetséghez benyújtandó pályázathoz elvi tulajdonosi hozzájárulását megadja az Erzsébeti Spartacus Munkás Testedző Kör Sportegyesület részére.

1. felhívja a figyelmet arra, hogy az elvi tulajdonosi hozzájárulás megadása nem jelent kötelezettségvállalást a végleges tulajdonosi hozzájárulás megadására, illetve az önerő biztosítására.
2. felkéri a polgármestert, hogy határozat végrehajtása érdekében a szükséges intézkedéseket tegye meg.

Határidő: adott

Felelős: Szabados Ákos polgármester

***18. napirendi pont:*** Javaslat az „Önkormányzati feladatellátást szolgáló
 fejlesztések támogatása” című pályázaton történő részvételre

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja.

Rábel Krisztina: A Pénzügyi Bizottság az előterjesztésben szereplő határozati javaslat elfogadását támogatja.

*Kérdés, hozzászólás nem hangzik el.*

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**070/2020. (VII.02.) Ök. sz. határozat**

a Képviselő-testület

1. az „Önkormányzati feladatellátást szolgáló fejlesztések” című pályázaton az alábbi alcél megvalósulásával vesz részt:

„Budapest Főváros XX. kerületben Szent Imre herceg utca /Nagysándor József utca – Pöltenberg utca közötti szakasz/ (szilárd burkolatú közút)felújítására vonatkozó munkák (elsődleges cél: szilárd burkolatú közút felújítás; egyéb kapcsolódó cél: zárt vízelvezető-létesítmény korszerűsítése, kialakítása)”

1. nyilatkozik, hogy előzetes kötelezettséget vállal a kivitelezési munkák megvalósításához 2021. évben szükséges bruttó 54.124.751,- Ft összegű saját forrás (önerő) fedezetének biztosítására az Önkormányzat 2021. évi költségvetése terhére, a kötelező feladatai ellátásának veszélyeztetése nélkül.
2. felkéri a polgármestert a pályázat benyújtására, a pályázat elnyerése esetén a támogatási szerződés aláírására és a szükséges intézkedések megtételére.

Határidő: azonnal

Felelős: Szabados Ákos polgármester

***19. napirendi pont:*** Beszámoló a kerület környezetvédelmi helyzetéről(2020.
 első félév)

Előadó: Kernné dr. Kulcsár Dóra osztályvezető

Szabados Ákos: Megnyitja a napirendi pontot. Kéri a bizottság véleményét.

Mach Péter: A Környezetvédelmi és Városfejlesztési Bizottság az előterjesztésben szereplő beszámoló elfogadását támogatja.

Csaszny Márton: Kérte, hogy a 2007 júniusában kötött Fővárosi Csatornázási Művekkel kötött szerződést csatolják a beszámolóhoz. A Fővárosi Csatornázási Művek sokszorosan túlteljesítette az önkormányzat által kért feladatokat, bár így is van még mit megoldani a Dél-pesti Szennyvíztisztító környékén. A hihetetlenül megnövekedett záporok esetén a jelenlegi záportározó sem oldotta meg a problémát, így ezen a területen további fejlesztések szükségesek. 2019-ben két szagpanasz érkezett, így a napi panaszokhoz képest ez is megoldódott és még az sem biztos, hogy azt a Dél-pesti Szennyvíztisztító okozta.

Mach Péter: Érintőlegesen Ő is a Dél-pesti Szennyvíztisztóval kapcsolatban teszi meg hozzászólását. Karácsony Gergely főpolgármester úr és Baranyi Krisztina IX. kerületi polgármester asszony együttműködésének köszönhetően megállapodás született a kormány és a főváros között arról, hogy a Ráckevei-Soroksári Dunaág kotrását Budapesten a Molnár sziget utolsó szakaszáig elvégzik. A tervek szerint a jelentősen szennyezett kotorékanyagot ideiglenes tárolóban soroksári területen a szennyvíztisztító alatt helyeznék el. Ez mennyire valós? Mit jelent az ideiglenes tárolás? Hónapokig itt lesz majd ez a szennyezett kotorékanyag? A Vágóhíd utcai lakótelepen, a Gubacsi lakótelepen és a Mediterrán lakótelepen élőket ez jelentősen zavarja majd és a tároló méreteit tekintve akár a pesterzsébeti lakótelepen is problémát okozhat. A Fővárosi Csatornázási Művek javaslata szerint az ideiglenes kotorékanyag tározó úgy lesz kialakítva, ahogy az elmúlt időszakban nagy hírveréssel beharangozott záportározó, - ami gyakorlatilag csak az első esőig bírta, - most valóban hatalmas záportározóvá alakul. Kéri, hogy polgármester úr is próbálja kideríteni, hogy mi igaz az ideiglenes tározó kialakításáról és milyen szaghatással jár majd? Úgy gondolja, hogy nagyon rossz lesz a szaghatás ezáltal Pesterzsébeten.

Ettvel Zoltán: A szelektív szigeteket sokan hulladéklerakónak használják a kerületben. A Környezetvédelmi és Városfejlesztési Bizottság sokszor folytat vizsgálatot ez ügyben. Kéri, hogy ne az legyen a megoldás, hogy ezeket megszüntetik.

Komoróczy László: Több alkalommal tárgyalták az anyagot, köszöni a Városgazdálkodási Osztály munkáját. Sikerült beszerezniük a Fővárosi Csatornázási Művekkel kapcsolatban egy 2007-es határozatot, (Soroksári Önkormányzat) melyben bizonyos mérési pontok és mértékek lettek hatályon kívül helyezve.

Kellner Katalin: Több lakossági bejelentés szerint kérték a Szociális Foglalkoztatót az életveszélyes fák kivágására, vagy gallyazására. Vannak helyek, ahol épületek áznak be és életveszélyesek az állapotok. A Szociális Foglalkoztatótól 10 M Ft összeg került elvonásra, így nem tudják a feladatot végrehajtani.

Csaszny Márton: Tájékoztatja a jelenlévőket, hogy a Fővárosi Csatornázási Művek a továbbiakban is teljesíti a szerződés szerinti bűzméréseket, amelyek eredményeit is megkapták.

Kernné dr. Kulcsár Dóra: Felolvassa a Fővárosi Csatornázási Művek válaszlevelét, mely a következő: „A Dél-pesti Szennyvíztisztító telep környezetvédelmi engedélyében előírt, közvetlenül a biofilterekből kilépő szagkibocsátási határérték, tehát a bűz keletkezési helyére vonatkozó adatokra 400 sze/m3 melyre folyamatos mérési és adatszolgáltatási kötelezettségünk van a hatóság felé negyedévente. Az akkreditált mérőszervezettel elvégeztetett vizsgálatokról szóló jegyzőkönyveket minden negyedéves beszámolóval együtt megküldünk a hatóságnak és a XX. kerületi önkormányzatnak. A negyedéves és éves beszámolókban összefoglaló táblázatban is szerepelnek a mért értékek.”

A környezeti szaghatásra, mérési és adatszolgáltatási kötelezettségünk van szintén a környezetvédelmi engedélyünk szerint, évente nyolc alkalommal, de határérték nincs a törölt 40 sze/m3 óta. A környezeti szagmérésről készült jegyzőkönyvek is benyújtásra kerülnek a hatóságnak továbbá az önkormányzatnak.

A Nagykőrösi úti csatornaszakaszt 2020. június 5-én adták át.

Kellner Katalin képviselő asszony kérdésére válaszolva elmondja, hogy nem a Szociális Foglalkoztató, hanem a Városgazdálkodási Osztály végzi a gallyazással kapcsolatos feladatokat. Minden egyes kérést kivizsgálnak, amennyiben a baleset- és életveszély ténylegesen fennáll, úgy elvégeztetik a gallyazási munkákat. A jelenlegi pénzügyi keret a legszükségesebb feladatok elvégzésére elegendő, de jövő tavasszal - amennyiben azok indokoltak – visszatérnek majd a felmerült feladatok elvégzésére.

Kellner Katalin: Amennyiben most ténylegesen beázik a lakás, - ismer ilyen esetet - úgy mi a megoldás? A sűrű viharok és esőzések miatt a lakás beázik, nem gondolja, hogy tavaszig várni szeretnének.

Szabados Ákos: Legegyszerűbb megoldásként kéri, hogy képviselő asszony adja meg a címet és megoldják a problémát.

Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**071/2020. (VII.02.) Ök. sz. határozat**

a Képviselő-testület

a kerület környezetvédelmi helyzetéről szóló 2020. év első félévi beszámolót elfogadja.

*(A 2020. első félévi környezetvédelmi beszámoló a jegyzőkönyv mellékletét képezi.)*

***20. napirendi pont:*** Javaslat a Gyuszi FCB Kft-vel kötött településrendezési
szerződés átruházása tárgyában döntés hozatalára

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását nem támogatja.

Csaszny Márton: Az anyagot nem nézve felvetődött benne az a kérdés, hogy esetleg ingatlan tulajdoni lapra történő bejegyzéssel ezeket a kötelezettségeket rögzíteni lehet, és kiderült, hogy ez rögzítve van. Ez viszont azt jelenti, hogy a mindenkori ingatlantulajdonos ezeket köteles teljesíteni. Nem volt ideje megnézni a tulajdoni lapot, mely szerint kérdés, hogy elvi értékek is szerepelnek-e rajta, vagy csak kötelezettség?

Kócziánné dr. Pohl Mónika: Mindkét ingatlanon rajta van a településrendezési kötelezettség ténye. Megjegyzi, hogy ezt az építési törvény és a településrendezési szerződés szerint jegyzi fel az ingatlanügyi hatóság. Amennyiben a kötelezettséget teljesítik, úgy a jegyző kérésére törlik azt.

Mach Péter: Érti az előterjesztést és teljesen elfogadhatónak tartja, hogy egy projektcég alakul, amely megvásárolja és befejezi az építkezést. Csak a rossz példákat említi meg, mert ahol Ő lakik, ott szintén olyan cégek építkeztek, amelyek az építkezést követően… nyilván jogilag rendelkeztek minden engedéllyel az utak rendezését illetően, illetve a vízelvezetés kérdése a legfontosabb, ami a jelenlegi előterjesztésből hiányzik a teljesítéshez. Véleménye szerint az eredeti cég akkora, hogy érdekelt abban, hogy betartsa ezeket. A beruházás eladása normális a két cég között, de az eredeti nagy cég felelősséget vállal majd.

Szabados Ákos: Kócziánné dr. Pohl Mónika aljegyző asszonyt kérdezi, hogy lát-e valamilyen kockázatot a felvetésekkel kapcsolatban? Mennyire megnyugtatóak Csaszny Márton képviselő úr által felvetettek?

Kócziánné dr. Pohl Mónika: Rávilágít arra, hogy az elkészült új kiegészítés annyiban jelent módosítást a jelenlegihez képest, hogy az átruházásról szóló szerződés már nem tartalmazza azokat a munkákat, ahol jelenleg tartanak és hogy az önkormányzat ezeknek az elvégzését elismerné. A módosításban az szerepel, hogy kifejezetten csak a szerződés átruházásához járul hozzá az önkormányzat. Az egyik fél kilép, a másik fél belép és vállalja a kötelezettségeket. Megemlíti, hogy a teljesítési határidő 2021. február 9. Az ingatlannyilvántartásban fel van jegyezve a településrendezési kötelezettség ténye. Ez nem jelent elidegenítési és terhelési tilalmat. Ettől az ingatlan eladható, de a kötelezettség rajta van és azt végre kell hajtani. Nyilván azért akarja értékesíteni, mert a projektet nem Ő valósítja meg, hanem ez a bizonyos beruházó cég. Nem gondolja, hogy benne kellene hagyni a szerződésben azt, aki mondjuk ki szeretne lépni, mert nem tudja megvalósítani projektet. Nyilván nem ez volt az eredeti szándéka.

*(Juhák Tamás István képviselő 1752-korelhagyja az üléstermet.)*

Szabados Ákos: Szavazásra teszi fel az előterjesztésben szereplő eredeti határozati javaslat elfogadását.

Megállapítja, hogy a jelenlévő 17 képviselő 7 igen 10 nem 0 tartózkodással elutasítja azt.

*(Juhák Tamás István képviselő nem tartózkodik az ülésteremben.)*

**072/2020. (VII.02.) Ök. sz. határozat**

a Képviselő-testület

nem hagyja jóvá a Budapest XX. kerület, 180901/61 hrsz-ú, 180901/63 hrsz-ú és 180901/64-80 hrsz-ú ingatlanokat érintő, a Gyuszi FCB Ingatlanhasznosító Kft. és a Best Dream House Kft. által kezdeményezett, „*Megállapodás szerződés átruházásról”* című megállapodást.

Határidő: adott

Felelős: Szabados Ákos polgármester

***21. napirendi pont:*** Javaslat a Bp. XX. kerület Nagykőrösi út menti, 0195048/7, 0195048/8, 0195048/16 helyrajzi számú területeken a Profirent Gépkölcsönző Kft. tervezett beruházásához fővárosi és kerületi településrendezési tervmódosítás és belterületbe vonási eljárás megindításához elvi támogatási döntés meghozatalára

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Mach Péter: A Környezetvédelmi és Városfejlesztési Bizottság tárgyalásra alkalmasnak tartja az előterjesztésben szereplő határozati javaslat elfogadását.

Nemes László: A cég ajánlatát olvasva több képviselőtársával azt szeretné, ha a cég 15 M Ft összeg településfejlesztési hozzájárulást ajánlana fel, amiből Pesterzsébeten sok szép dolgot lehetne csinálni. Az összeget befizeti az önkormányzatnak és a képviselő-testület dönt arról, hogy a sok lehetőség közül mire fordítja ezt az összeget.

R. Takács Eszter: Felhívja a figyelmet arra, hogy a határozati javaslatban az szerepel, hogy a későbbiekben kerül sor a Településrendezési szerződés alapján a támogatás meghatározására. Annál is inkább, mert nem biztos, hogy a szerződésnek támogatási díjat kellene tartalmaznia. Sokkal inkább, mint a jelenlegi előzményekben lévő mediterrán lakópark esetében, mondjuk útépítést, vagy közműfejlesztést, mint ami igazán célja a Településrendezési szerződésnek. Azon a területen valamennyire ki van építve a közmű, de mondjuk csatorna nincsen. Amennyiben támogatja az önkormányzat a Rendezési Terv készítését, akkor a szerződés tartalmazzon ilyen jellegű dolgokat.

Nemes László: Nem Ők találták ki, hogy a cég milyen felajánlást tesz. Ez az előterjesztés része volt. Vagy töröljék és a későbbiekben tárgyaljanak róla, ha viszont konkrétan tárgyalnak arról, akkor nem olyan jellegű hozzájárulást szeretnének a részükről megkapni, hanem amit elmondott az előbbiekben.

R. Takács Eszter: Egyetért Nemes László alpolgármester úrral. Ezért fogalmazták így meg a javaslatot, hogy később kerüljön sor a meghatározásra.

Szabados Ákos: Tájékoztatja a képviselő-testületet, hogy az SZMSZ szerint az ülés 18 óráig tarthat, amelyet egy órával meg lehet hosszabbítani. Kéri, hogy az ülés meghosszabbításáról döntsön a képviselő-testület.

Szavazásra teszi fel annak elfogadását, hogy a 2020. július 2-ai képviselő-testületi ülést az SZMSZ-nek megfelelően egy órával, 19 óráig meghosszabbítják.

Megállapítja, hogy a jelenlévő 18 képviselő 18 igen 0 nem 0 tartózkodással elfogadta azt.

**073/2020. (VII.02.) Ök.sz. határozat**

A képviselő-testület

a 2020. július 2-ai képviselő-testületi ülést az SZMSZ-nek megfelelően egy órával, 19 óráig meghosszabbítja.

Komoróczy László: Jelenleg konkrétan felajánlott valamit a cég és egy év múlva nem tudja, milyen alapon szeretnének tárgyalni. Leírták az ajánlatukat, de az önkormányzat mást szeretne.

R. Takács Eszter: Ismételten elmondja, hogy a határozati javaslatban szerepel, hogy a későbbiekben kerül sor a Településrendezési szerződés alapján a támogatás meghatározására. Pozitív, hogy a kerületbe jön egy új fejlesztő, ez egy új iparűzési adóforrást jelent a kerületben.

Nemes László: Nem szeretné, ha véleményezés nélkül maradna a cég eredeti ajánlata. Egyetért azzal, hogy a későbbiekben legyen tárgyalás erről és megszavazza az előterjesztést.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 14 igen 1 nem 3 tartózkodással elfogadja azt.

**074/2020. (VII.02.) Ök. sz. határozat**

a Képviselő-testület

1./ támogatja, hogy a Profirent Gépkölcsönző Kft. Telepítési tanulmánytervet készítsen a Fővárosi Rendezési Szabályzat és a KÉSZ módosításához. A településrendezési eszközök módosításának célja, hogy a tervezett telephely (0195048/7, 0195048/8, 0195048/16 helyrajzi számú területek) egésze Gksz (kereskedelmi, gazdasági) övezeti besorolásba kerüljön. A Telepítési tanulmányterv alapján kerüljenek későbbiekben meghatározásra a településrendezési szerződés megkötésének feltételei.

2./ Elviekben az önkormányzat támogatja a fentiekben leírt övezeti átsorolást és a terület belterületbe vonását.

3./ felkéri a polgármestert a szükséges intézkedések megtételére.

Felelős: Szabados Ákos polgármester

Határidő: adott

***22. napirendi pont:*** Egyéni képviselői indítvány - Tiltakozás a kormány az
 önkormányzatok működését ellehetetlenítő intézkedései ellen

Előadó: Szőnyi Attila képviselő

Szabados Ákos: Megnyitja a napirendi pontot. Megadja a szót Szőnyi Attila képviselőnek.

Szőnyi Attila: Méltányolja, hogy ne hozzanak nagypolitikai témákat az ülésre, idén Ő már másodszor is ezt teszi, hiszen az előző ilyen előterjesztés a Székely Nemzeti Tanács Európai polgári kezdeményezése melletti kiállásról szólt. Köszöni ezúton is, hogy ezt saját hatáskörben elfogadta polgármester úr. Az előzővel ellentétben a jelenlegi nyilatkozatnak közvetlen kapcsolata is van Pesterzsébettel. Azt a nagypolitikai döntést támadja, ami a kerületet is nehéz helyzetbe hozza. Ennek megfelelően úgy gondolja, hogy van helye a napirendi pontok között és kéri, hogy támogassák azt képviselőtársai.

Juhász Lajosné: Megköszöni a szót polgármester úrnak. Elsősorban a XX. kerületi lakosságnak mond köszönetet a példamutató magatartásért. Továbbá köszönettel tartoznak a kormánynak a koronavírus járványhelyzetben hozott hathatós intézkedéseiért, melynek eredményeképpen világviszonylatban is szinte a legkevesebb megbetegedés történt hazánkban. Egyben szeretné megköszönni polgármester úr munkáját a COVID19 veszélyhelyzetben napi szinten történő határozott, konkrét utasításai nagyban hozzájárultak a kerület lakosainak egészségvédelméhez. A kormány időben lépett az egészségügyi intézkedéseket illetően a vírus kapcsán. A dolgozók megbecsülését jelenti a félmillió forint összegű juttatás. Egyben köszönik áldozatos helytállásukat. Jövőre 16 %-kal több forrás jut az önkormányzatoknak. A főváros 180 Mrd forinttal rendelkezik, ehhez még hozzá lehet tenni a hatmilliárdot, amit a Lánchídra tett félre a kormány. Indokolt volt a parkolódíj szüneteltetése, hisz ezáltal csökkenhetett a tömegközlekedés zsúfoltsága, nem következett be a baloldal által vizionált káosz. Visszatérve a XX. kerületre az önkormányzatnak hárommilliárd-négyszázötvenkilencmillió-egyszázhatezernegyven forint összeget fizetett ki a kormány adósságként 2014-ben. Egymilliárd forint maradt a járdák és utak felújítására. Több pályázati pénzt is elnyert a kerület. Elképesztő, hogy nem csak most, hanem az elmúlt veszélyhelyzetben is nem összefogásra törekedtek a baloldal képviselői az ország érdekében, hanem támadásra és valótlanság állítására. Köszöni a szót.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 13 igen 4 nem 0 tartózkodással elfogadja azt.

*(Szabados Ákos polgármester úr jelen van az ülésteremben de nem szavaz.)*

**075/2020. (VII.02.) Ök. sz. határozat**

a Képviselő-testület

1./ elfogadja a csatolt nyilatkozatot,

2./ felszólítja a kormányt, hogy vonja vissza az önkormányzatok működését ellehetetlenítő javaslatait, és biztosítson többletforrásokat az önkormányzatok megnövekedett feladatainak ellátásához.

Felelős: Szabados Ákos polgármester

Határidő: azonnal

*(A nyilatkozat a jegyzőkönyv mellékletét képezi.)*

***23. napirendi pont:*** Javaslat a Nemzeti Szabadidős – Egészség Sportpark programkeretében megvalósuló futókör megvalósításához szükséges önerő kiegészítésére

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Rábel Krisztina: A Pénzügyi Bizottság az előterjesztésben szereplő határozati javaslat elfogadását támogatja.

Nemesné Németh Judit: A Sportbizottság az előterjesztésben szereplő határozati javaslat elfogadását támogatja.

Mach Péter: A vizes játszótér melletti fittpark részre is kerülnek fittgépek. Van egy olyan területe a zöldfelületnek, ahol a gyermekek nem tudnak játszani, pedig mobilkapu, vagy röplabdaháló kihelyezésével többen tudnák használni azt. Várják, hogy megépüljön. Megkérdezi, hogy van-e rálátásuk arra, hogy bármikor, bármi megépül-e ebből Pesterzsébeten?

Kernné dr. Kulcsár Dóra: Bizakodva tekint a jövőbe, hiszen olyan híreket kaptak, hogy csak arra a kormányhatározatra vár a Beruházási, Műszaki Fejlesztési, Sportüzemeltetési és Közbeszerzési Zrt, amelyben elfogadják a pénzügyi fedezet biztosítását a megvalósításra. A feltételes közbeszerzési eljárást lefolytatták. Amennyiben a Kormány az előterjesztésben szereplők megvalósítására biztosítja a pénzügyi fedezetet, úgy a kivitelezési munkálatokat akár az idei évben megkezdhetik. Reméli, hogy így lesz.

Nemes László: Nem érti Mach Péter képviselőtársát… Hát most mondta el négy és fél perccel ezelőtt a Fidesz frakcióvezetője, hogy Erzsébet több pályázatot nyert. A hitetlenség és a pesszimizmus nem viszi előre a magyart.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**076/2020. (VII.02.) Ök. sz. határozat**

a Képviselő-testület

1./ a BMSK Beruházási, Műszaki Fejlesztési, Sportüzemeltetési és Közbeszerzési Zrt-vel 2019. június 18-án kötött együttműködési megállapodásban foglaltak szerint a Bp. XX. Vágóhíd u. (178208/26 hrsz) ingatlanon létesítendő futókör megvalósításához a 2020. évi költségvetésben a „K8 Egyéb felhalmozási célú kiadások, egyéb felhalmozási célú támogatások ÁH-n belülre” soron biztosított bruttó 6.335.874,- Ft összegű előirányzaton felül további bruttó 601.186,- Ft összegű többletelőirányzatot biztosít a 2020. évi költségvetés „K6 Beruházások Sportkörök akadálymentes megközelítésének biztosítása (9+1 helyszínen) sor terhére.

2./ felkéri a polgármestert a szükséges intézkedések megtételére, az Együttműködési megállapodás szükséges módosítására, valamint arra, hogy a mindösszesen bruttó 6.937.060,- Ft összegű önerő átutalása iránt intézkedjen a BMSK Beruházási, Műszaki Fejlesztési, Sportüzemeltetési és Közbeszerzési Zrt. részére.

Határidő: azonnal

Felelős: Szabados Ákos polgármester

*(Az együttműködési megállapodás a jegyzőkönyv mellékletét képezi.)*

***24. napirendi pont:*** Javaslat diákok nyári foglalkoztatásának támogatására
 Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Rábel Krisztina: A Pénzügyi Bizottság az előterjesztésben szereplő határozati javaslat elfogadását támogatja.

Nagy Lászlóné: A Szociális Bizottság az előterjesztésben szereplő határozati javaslat elfogadását támogatja.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő határozati javaslat elfogadását támogatja.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 17 képviselő 17 igen 0 nem 0 tartózkodással elfogadja azt.

*(Szabados Ákos polgármester úr a teremben tartózkodik, de nem szavaz.)*

**077/2020. (VII.02.) Ök. sz. határozat**

a Képviselő-testület

1. támogatja 2020. július 6. és 2020. augusztus 31. között 20 fő diák nyári foglalkoztatását Pesterzsébet Önkormányzatának Szociális Foglalkoztatójánál,

2. jóváhagyja a Budapest Főváros Kormányhivatala XX. Kerületi Hivatala Foglalkoztatási Osztálytól igényelt támogatás keretszámait az alábbi táblázatban foglaltak szerint azzal, hogy a diákok nyári foglalkoztatása bér és járulékainak finanszírozása 100 %-os mértékben a Budapest Főváros Kormányhivatala XX. Kerületi Hivatala Foglalkoztatási Osztály támogatásával történik az alábbi táblázatban foglaltak szerint:

|  |
| --- |
| **Nyári Diákmunka 2020.****2020. július 06-augusztus 31-ig** |
| Megnevezés | Engedélyezett támogatás 100% | Felügyeleti szerv önrésze 0 % | Foglalkoztatás költségei összesen |
| Személyi juttatás Ft | 4 515 000 | 0 | 4 515 000 |
| Munkaadókat terhelő járulékok, szociális hozzájárulási adó Ft | 699 825 | 0 | 699 825  |
| költségek összesen Ft | 5 214 825 | 0 | 5 214 825  |

3. felkéri Pesterzsébet Önkormányzatának Szociális Foglalkoztatóját, hogy a diákok foglalkoztatásához kapcsolódó rövid határidejű kisegítő munkákat szervezze meg,

1. felkéri a polgármestert, valamint Pesterzsébet Önkormányzatának Szociális Foglalkoztatója intézményvezetőjét a szükséges intézkedések megtételére.

Határidő: adott

Felelős: Szabados Ákos polgármester

***25. napirendi pont:*** Javaslat Budapest Főváros XX. kerület Pesterzsébet Önkormányzata 2020. évi költségvetési rendeletének módosítására

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottságok véleményét.

Komoróczy László: Civil tanácsnokként az előterjesztésben szereplő rendelettervezet elfogadását támogatja.

Nagy Lászlóné: A Szociális Bizottság az előterjesztésben szereplő rendelettervezet elfogadását támogatja.

Csaszny Márton: A Gazdasági Bizottság az előterjesztésben szereplő rendelettervezet elfogadását támogatja.

Mach Péter: A Környezetvédelmi és Városfejlesztési Bizottság az előterjesztésben szereplő rendelettervezet elfogadását támogatja.

Rábel Krisztina: A Pénzügyi Bizottság a kiegészítés nélkül javasolja az előterjesztésben szereplő rendelettervezet elfogadását.

Juhák Tamás István: Közlekedési tanácsnokként az előterjesztésben szereplő rendelettervezet elfogadását támogatja.

Kellner Katalin: Az Egészségügyi Bizottság az előterjesztésben szereplő rendelettervezet elfogadását támogatja.

Juhász Lajosné: A Jogi, Igazgatási és Közbiztonsági Bizottság az előterjesztésben szereplő rendelettervezet tárgyalásra alkalmasnak találta.

Ettvel Zoltán: Városvédelmi tanácsnokként az előterjesztésben szereplő rendelettervezet elfogadását támogatja.

Fekete Katalin: Az Oktatási, Kulturális, Ifjúsági és Informatikai Bizottság az előterjesztésben szereplő rendelettervezetet tárgyalásra alkalmasnak találja.

Nemesné Németh Judit: A Sportbizottság az előterjesztésben szereplő rendelettervezet elfogadását támogatja.

Szőnyi Attila: Hivatalosan jelenleg kisebb módosításokról szavaznak, mert Szabados Ákos polgármester úr saját hatáskörben már elvégezte a nagyobb módosításokat. Ugyanakkor merőben új költségvetés szerepel a képviselők előtt. Az előző költségvetési vita során elhangzott, hogy hogyan használja fel a kerület a fejlesztésre rendelkezésre álló pénzügyi forrásait. Itt javaslatokat és módosításokat tettek, valamint, akkor úgy döntött a frakciójuk, hogy nem támogatja a költségvetési rendelet elfogadását. Jelenleg más a helyzet, megjegyzi frakciójuknak is más az álláspontja. A kerület működőképességének megtartásáról, valamint a Fidesznek az önkormányzati rendszert cinikusan megcsúfító, megszorító akciójának hatásairól szavaznak. Nem a fejlesztésekről döntenek, hanem arról, hogy a kormányzati elvonások miatt miket ne hajtsanak végre. A működőképesség megtartása közös érdek és azt a látszatot messze elkerülik, hogy bármiben is egyetértenének a kormánypárt pesterzsébetieket sújtó megszorításaival. A bizottsági munka során a fideszes delegáltak sorra leszavazták a költségvetés módosítását. Szeretnék látni a Fidesz frakció javaslatait, milyen területekről vonjanak el forrásokat Pesterzsébeten, hogy a propaganda és látványberuházások sorra folytatódjanak? Nem tudják, hogy milyen érvek mentén készül elutasítani a Fidesz frakció a saját polgármestere által benyújtott kényszermegszorításokat, amelyeket alapvetően a kormány politikája okoz.

Szabados Ákos: Egy kis pontosítást tenne a hozzászóláshoz, mely szerint Ő független, Fidesz támogatottságú polgármester. Amennyiben módosítaná a szókapcsolatokat, akkor más lenne a szöveg kicsengése. Aki pártpolitikát folytat, vannak ilyen kötelezettségei bizonyos elvárásoknak szükséges eleget tenni. Az a jó, ha ezek az elvárások a belső meggyőződéssel is egybeesnek, akkor ez egy korrekt dolog, de ettől még nem támogatta soha, - akkor sem, amikor baloldali jelöltként nyert választást – hogy olyan nyilatkozatot tegyenek, vagy fogadjanak el, ami gyakorlatilag a nagypolitikát kritizálja, megtámogatja, vagy esetleg minősíti. Ez a privát véleménye és független polgármesterként azt javasolja az Őt támogató, és nem támogató pártoknak és csoportoknak, hogy igyekezzenek kifejezetten az erzsébeti konkrétumokhoz ragaszkodva végezni a munkájukat. Számtalan fórumon lehet politikai véleményeket ütköztetni, természetesen ez itt sem az ördögtől való.

Felkéri dr. Demjanovich Orsolya jegyző asszonyt, hogy Budapest Főváros XX. kerület Pesterzsébet Önkormányzat Képviselő-testületének 2020. évi költségvetéséről szóló, 9/2020. (II. 25.) önkormányzati rendelet módosításának jóváhagyását név szerinti szavazással bonyolítsa le.

dr. Demjanovich Orsolya: A név szerinti szavazást lebonyolítja.

"Igen" szavazatok:

Szabados Ákos polgármester, Kovács Eszter alpolgármester, Nemes László alpolgármester, Csaszny Márton, Ettvel Zoltán, Fekete Katalin, Juhák Tamás István, Kellner Katalin, Komoróczy László, Mach Péter, Nagy Lászlóné, Nemesné Németh Judit, Somodi Klára, Szőnyi Attila.

"Nem" szavazat:

Bánó Miklós, Fekete László, Juhász Lajosné, Rábel Krisztina.

Szabados Ákos: Megállapítja a név szerinti szavazás eredményét, mely szerint a jelenlévő 18 képviselő 14 igen szavazattal 4 nem szavazattal elfogadta Pesterzsébet Önkormányzat

2020. évi költségvetéséről szóló, 9/2020. (II. 25.) önkormányzati rendeletének módosítását.

**Az önkormányzat**

**megalkotja 24/2020. (VII. 10.) önkormányzati rendeletét a 2020. évi költségvetésről szóló 9/2020. (II. 25.) önkormányzati rendelet módosításáról.**

***26. napirendi pont:*** Javaslat a Tátra tér közlekedésszabályozási tervének
 elkészítésére – Önálló képviselői indítvány

Előadók: Szőnyi Attila, Somodi Klára, Mach Péter, Kellner Katalin, Juhák Tamás István képviselők

Szabados Ákos: Megnyitja a napirendi pontot. Kéri a bizottság véleményét.

Szőnyi Attila: Mindkét indítvány a Tátra téren lévő problémákkal foglalkozik. Az egyik indítványt Ő nyújtotta be több képviselőtársa támogatásával februárban, illetve ehhez érkezett a jelenlegi indítvány a Demokratikus Koalíció, illetve Juhák Tamás István képviselő úr támogatásával még egy. Úgy gondolja, hogy a két indítvány kiegészíti egymást és egymás mellett támogatható és elfogadható. Felkéri képviselőtársait, hogy szavazzák meg mindkét részét az indítványnak. Szeretné befogadni a második indítványt, illetve szeretné a második indítvány III. bekezdés 1.) pontja után egy második pont elfogadását. Nemes László alpolgármester úrral erről már egyeztetést folytattak. A főváros tervezi a „kiskossuthi” felújítását és kéri, hogy az önkormányzat képviselje azt a lehetőséget, hogy amennyiben megújul az út, úgy a 23-as autóbusz városközpont felé haladó megállóját a jövőben fedett utasváró telepítésével alakítsák ki, mert jelenleg a járda nem alkalmas ennek kialakítására.

Nemes László: Egyetért Szőnyi Attila képviselőtársával és kéri fogadják el a felmerült javaslatokat!

Mach Péter: A Környezetvédelmi és Városfejlesztési Bizottság az előterjesztésben szereplő eredeti határozati javaslat elfogadását támogatja, a jelenleg elhangzott módosító javaslatokat még nem kapták meg.

Bánó Miklós: Örömét fejezi ki, hogy a Kormány annyira nem sanyargatja ezt az ügyet, hogy Pesterzsébet esetleg ilyen beruházásokat eszközöljön. A Tátra téri iskola jövőjéről nem döntött a képviselő-testület, így az erre vonatkozó forgalomtechnikai megoldásokat még nem gondolták át. Mennyibe kerül majd ez a projekt? A forgalomtechnikai változtatások (utca egyirányúsítása, táblák kihelyezése) érinti a környezetben lévő utcákat is. Volt-e ilyen tervezés ezzel kapcsolatban?

Szőnyi Attila: Rávilágít arra, hogy Bánó Miklós képviselő úr inkább támogatná az ESMTK focipálya rendbehozatalát, mint a Tátra téren élők helyzetét. A kérdésekre válaszolva elmondja, hogy az általa szövegezett előterjesztésben szerepel az iskolával kapcsolatos kitétel. A tér közepén jelenleg egy használaton kívüli épület található, melynek jövőbeni funkciója nem ismert. Ezt figyelembe kell venni a tervezéskor, a tervezés pedig pontosan arra irányulna, amit képviselőtársa is felvetett, mely szerint ne ad-hoc módon kezdjék el az utak egyirányúsítását. Ezt majd szakértők vizsgálják. Nagyságrendileg 10 M Ft összegért a Gubacsi lakótelepen történt egy ilyen tervezés. Véleménye szerint ez nagyságrendileg hasonló összeget igényel majd, ilyen módon már a tervezéskor és a későbbi kivitelezéskor felhasználhatják majd azokat a tapasztalatokat, amelyek Gubacsi lakótelep fejlesztési tervének kidolgozásakor és megvalósításakor felmerültek.

Bánó Miklós: Nem mondott és nem gondolt olyat, hogy a Tátra téri lakókörnyezetben élők rovására gondolja mindezt. Lehet, hogy az előnyére, de akkor sem mondott ilyet!

Nemes László: Mindkét képviselő indítványban szerepel, hogy vizsgálják a felsorolt lehetőségeket. A jelenleg leírtak egy előzetes, kisléptékű lakossági véleménykérés eredményei. Ezt tovább kell folytatni és a felmerült javaslatokat, szakmai és finanszírozási szempontok szerint is vizsgálni szükséges. Kérdésként merül fel, hogy ezek a lakosság nagyobb részének egyetértésével összhangban van-e? A nagyobb támogatottságú javaslatokat szükséges előrébb venniük és mindenképp szorgalmazná, hogy a jövőben minél több lakos bevonásával derüljenek ki a lakossági preferenciák.

Ettvel Zoltán: Kijelenti, hogy nem városfejlesztő mérnökök, hanem képviselők, de azért műszaki emberek is. Komplexen próbálták átnézni, hogy melyek azok a legszükségesebb dolgok, amelyeket nagyon jó lenne valahogy megvalósítani. Nem egyik napról a másikra gondolták, ez egy folyamatos feladat, ami magába foglalja a Tátra téri csarnok felújítását, a parkolást, és részben az épületek rendbehozatalát is. 2020 februárjában kezdték el ezt a feladatot, kéri fogadja el a javaslatot a képviselő-testület.

Szőnyi Attila: Kéri az előterjesztésben szereplő határidő módosítását, a februári dátum helyett egy életszerű időpont megjelölésével.

Szabados Ákos: Felkéri Szőnyi Attila képviselőt, hogy tegye meg javaslatát a határidőre vonatkozóan.

Szőnyi Attila: Kéri, hogy a határidő tekintetében a „folyamatos” megjelölést fogadja el a képviselő-testület.

Juhász Lajosné: Leszögezi, hogy nincs ellenükre a jobbító szándék, de nem lehet összefüggést találni a Gubacsi lakótelep és a Tátra téri iskola területe között. A Tátra téren iskola van és elsősorban piac. 2017-ben történt az utolsó közlekedésmódosítást, amit alig-alig tudott megszokni a lakosság. Csatlakozik Bánó Miklós képviselőtársához, mely szerint az iskolát mindenképp figyelembe kell venni, mert ha a jövőben is oktatási célra adják ki, akkor nem vehetik el az udvar területét. Véleménye szerint halasszák el a tervezést. Volt jelentkező a Tátra téri iskolára és nagyon fontos, hogy mi lesz a döntés az iskolával.

Szabados Ákos: Szavazásra teszi fel az írásbeli és a szóbeli kiegészítésekkel egyidejűleg az előterjesztésben szereplő határozati javaslatok elfogadását.

Megállapítja, hogy a jelenlévő 18 képviselő 14 igen 4 nem 0 tartózkodással elfogadja azt.

**078/2020. (VII.02.) Ök. sz. határozat**

a Képviselő-testület

I.

1./ felkéri a polgármestert, hogy készíttessen a Budapest, XX. Tátra tér és közvetlen környezetére vonatkozó részletes, közlekedésszabályozási vizsgálatot is tartalmazó környezetalakítási és forgalomtechnikai tervet. Az érintett terület a Kossuth Lajos utca – Jókai Mór utca – Dobos utca – Kende Kanuth utca határolta városrész.

2./ felkéri a polgármestert, hogy a 2020. évi költségvetési rendelet soron következő módosításakor a tervezés költségeinek fedezésére biztosítson forrást.

3./ felkéri a polgármestert, hogy a határozat végrehajtása érdekében a szükséges intézkedéseket tegye meg.

II. felkéri a polgármestert annak vizsgálatára, hogy a volt Tára téri Iskola ingatlanának részbeni igénybevételével – esetleg egyes ingatlanrészek bontásával milyen lehetőség van a Budapest, XX. Tátra téren további parkolóhelyek létesítésére.

III. felkéri a polgármestert arra, hogy vizsgáltassa meg az 1. sz. mellékletben szereplő javaslatokat és kérje ki az érintettek véleményét.

Felelős: Szabados Ákos polgármester

Határidő: I. és III. pont esetében folyamatos

 II. pont esetében 2020. december 31.

*(Az 1. sz. melléklet a jegyzőkönyvhöz csatolva.)*

***(***

***27. napirendi pont:*** Javaslat tulajdonosi hozzájárulás megadására a Budapest XX. kerület, Rákóczi u. 82-84. szám alatti óvoda ingatlanára gáz mérőszonda telepítéséhez

Előadó: Szabados Ákos polgármester

Szabados Ákos: Megnyitja a napirendi pontot. Kéri a bizottság véleményét.

Mach Péter: A Környezetvédelmi és Városfejlesztési Bizottság az előterjesztésben szereplő határozati javaslat elfogadását támogatja.

Szabados Ákos: Szavazásra teszi fel az előterjesztésben szereplő határozati javaslat elfogadását.

Megállapítja, hogy a jelenlévő 18 képviselő 18 igen 0 nem 0 tartózkodással elfogadja azt.

**079/2020. (VII.02.) Ök. sz. határozat**

a Képviselő-testület

1./ Budapest Főváros XX. kerület Pesterzsébet Önkormányzata kizárólagos tulajdonában lévő Budapest XX. Rákóczi u. 82-84. szám alatt lévő (173419 hrsz), természetben a Gyermekmosoly Óvoda Mákvirág Tagóvodájának elhelyezésére szolgáló ingatlanon létesítendő meteorológiai és vegyi monitoring, valamint lakossági riasztó (MoLaRi) rendszer telepítéséhez a tulajdonosi hozzájárulását megadja.

2./ felkéri a polgármestert, hogy határozat végrehajtása érdekében a szükséges intézkedéseket tegye meg.

Határidő: adott

Felelős: Szabados Ákos polgármester

Szabados Ákos: A „Javaslat „Pesterzsébet Díszpolgára 2020” és Pesterzsébet Mecénása 2020” kitüntető címek adományozására” című előterjesztés idejére zárt ülést rendel el.

***Z Á R T Ü L É S !***

*/A zárt ülés anyagát külön jegyzőkönyv tartalmazza!/*

K.m.f.

 **Szabados Ákos**  **dr. Demjanovich Orsolya**

 polgármester jegyző